****

**Republika e Kosovës**

**Republika Kosova - Republic of Kosovo**

**Qeveria – Vlada - Government**

***Ministria e Mjedisit, Planifikimit Hapësinor dhe Infrastrukturës***

***Ministarstvo Životne Sredine, Planiranje i Infrastrukture***

***Ministry of Environment, Spatial Planning and Infrastructure***

**KONCEPT DOKUMENT PËR FUSHËN E UJËRAVE**

**Përgatitur nga Ministria e Mjedisit, Planifikimit Hapësinor dhe Infrastrukturës**

**Departamenti për Mbrojtjen e Mjedisit dhe Ujërave**

**Maj, 2023**

Përmbajtja

[SHKURTESAT 3](#_Toc135213969)

[PËRMBLEDHJE E KONCEPT DOKUMENTIT 4](#_Toc135213970)

[HYRJE 8](#_Toc135213971)

[KAPITULLI 1: PËRKUFIZIMI I PROBLEMIT 9](#_Toc135213972)

[1.1 Përshkrimi i politikës dhe kornizës ligjore ekzistuese 9](#_Toc135213973)

[1.2 Mangësitë e ligjit për ujëra 12](#_Toc135213974)

[*1.2.1*  *Lëshimet në Përkufizime* 12](#_Toc135213975)

[*1.2.2*  *Përkufizimet që mungojnë* 12](#_Toc135213976)

[*1.2.4*  *Pasuria ujore* 13](#_Toc135213977)

[*1.2.5*  *Objektet dhe pajisjet ujore* 14](#_Toc135213978)

[*1.2.6*  *Korniza institucionale për administrimin e ujërave* 15](#_Toc135213979)

[*1.2.7*  *Dokumentet planifikuese për menaxhimin e resurseve ujore* 17](#_Toc135213980)

[*1.2.8*  *E drejta ujore* 17](#_Toc135213981)

[*1.2.9* *Financimi i menaxhimit të resurseve ujore* 19](#_Toc135213982)

[*1.2.10 Mangësitë tjera* 19](#_Toc135213983)

[1.3 Problemi kryesor, shkaqet dhe palët e interesuara 20](#_Toc135213984)

[1.4 Krahasimi me vendet tjera – testi i konkurrueshmërisë rregullative 22](#_Toc135213985)

[*1.4.1 Legjislacioni për Ujëra i Republikës së Kroacisë* 22](#_Toc135213986)

[*1.4.2 Legjislacioni i ujërave i Republikës së Malit të Zi* 23](#_Toc135213987)

[*1.4.3 Legjislacioni për Ujëra i Republikës së Shqipërisë* 23](#_Toc135213988)

[*1.4.4 Krahasimi me legjislacionin pë ujëra të Kosovës* 24](#_Toc135213989)

[*1.4.5 Palët kryesore të interesit* 25](#_Toc135213990)

[KAPITULLI 2: OBJEKTIVAT 30](#_Toc135213991)

[2.1 Qëllimi i përgjithshëm 30](#_Toc135213992)

[2.2 Objektivat specifike 30](#_Toc135213993)

[*2.2.1 Transpozimi i legjislacionit të BE-së në fushën e ujërave* 30](#_Toc135213994)

[*2.2.2 Korrigjimi i mangësive të ligjit për ujëra* 31](#_Toc135213995)

[*2.2.3 Përkufizimi i qartë i kuadrit institucional për administrimin dhe financimin e resurseve ujore* 32](#_Toc135213996)

[KAPITULLI 3: OPSIONET 33](#_Toc135213997)

[3.1 Opsioni 1: Pa ndryshime (‘Status-quo’) 33](#_Toc135213998)

[3.2 Opsioni 2: Përmirësimi i zbatimit të rregullave ekzistuese 34](#_Toc135213999)

[3.3 Opsioni 3: Ligji i ri për ujëra dhe ligj i ri për financimin e menaxhimit të ujërave 34](#_Toc135214000)

[*3.3.1 Ligji për Ujëra* 35](#_Toc135214001)

[*3.3.2 Ligji për Financimin e Menaxhimit të Ujërave* 43](#_Toc135214002)

[KAPITULLI 4: IDENTIFIKIMI DHE VLERËSIMI I NDIKIMEVE TË ARDHSHME 44](#_Toc135214003)

[4.1 Sfidat në mbledhjen e të dhënave 45](#_Toc135214004)

[KAPITULLI 5: KOMUNIKIMI DHE KONSULTIMI 46](#_Toc135214005)

[KAPITULLI 6: KRAHASIMI I OPSIONEVE DHE PËRZGJEDHJA E OPSIONIT MË TË MIRË 47](#_Toc135214006)

[KAPITULLI 7: KONKLUZIONET DHE HAPAT E ARDHSHËM 48](#_Toc135214007)

[7.1 Monitorimi dhe vlerësimi 49](#_Toc135214008)

[Shtojca 1: Forma e vlerësimit për ndikimin ekonomik 51](#_Toc135214009)

[Shtojca 2: Forma e vlerësimit për ndikimet shoqërore 53](#_Toc135214010)

[Shtojca 3: Forma e vlerësimit për ndikimet mjedisore 56](#_Toc135214011)

[Shtojca 4: Forma e vlerësimit për ndikimin e të drejtave themelore 58](#_Toc135214012)

Shkurtesat

|  |  |
| --- | --- |
| AMMK | Agjencioni për Mbrojtjen e Mjedisit i Kosovës |
| ARPL | Autoriteti i Rajonit të Pellgjeve Lumore |
| ARRU | Autoriteti Rregulator për Shërbime të Ujit |
| BE | Bashkimi Europian |
| DKU | Direktiva Kornizë e Ujërave |
| DL | Departamenti Ligjor |
| DMMU | Departamenti i Mbrojtjes së Mjedisit dhe Ujërave |
| KRU | Kompania Rajonale e Ujit |
| KNU | Këshilli Ndërministror për Ujëra |
| MAPL | Ministria e Administrimit të Pushtetit Lokal |
| MBPZHR | Ministria e Bujqësisë, Pylltarisë dhe Zhvillimit Rural |
| ME | Ministria e Ekonomisë |
| MMPHI | Ministria e Mjedisit, Planifikimit Hapësinor dhe Infrastrukturës |
| MSH | Ministria e Shëndetësisë |
| PVPQ | Plani Vjetor i Punës i Qeverisë |
| UA | Udhëzim Administrativ |
| ZKM | Zyra e Kryeministrit |

# Përmbledhje e koncept dokumentit

Koncept dokumenti për fushën e ujërave është përgatitur nga Ministria e Mjedisit, Planifikimit Hapësinor dhe Infrastrukturës në përputhje me Udhëzuesin dhe Doracakun për Hartimin e Koncept Dokumenteve Nr. 95/2018 të datës 21/03/2018 dhe në përputhje me rregullat dhe procedurat e Qeverisë.

Menaxhimi efektiv i resurseve ujore ka rëndësi fondamentale për mirëqenien sociale dhe zhvillimin e qëndrueshëm të çdo vendi duke pasur parasysh se është parakusht për sigurimin e ujit në sasi të mjaftueshme, në cilësi të duhur si dhe në kohën dhe vendin e duhur, për nevojat e popullatës dhe të zhvillimit ekonomik.

Në Kosovë, problemet në menaxhimin e resurseve ujore janë të shumta dhe përfshijnë praktikisht të gjitha aspektet e këtij sektori. Problemi kyç qëndron në strukturën institucionale të pa definuar qartë dhe të pa konsoliduar. Për pasojë, shkalla e implementimit të objektivave nga dokumentet e politikave dhe dokumentet strategjike është jashtëzakonisht e ulët. Njëkohësisht, krijimi i një sistemi të qëndrueshëm të financimit të resurseve ujore është një shtyllë tjetër e domosdoshme për zhvillimin e sektorit të resurseve ujore.

Me këtë koncept dokument janë identifikuar dhe analizuar mangësitë e legjislacionit aktual në fushën e ujërave të cilat kanë ndikim negativ në menaxhimin e resurseve ujore, respektivisht që kanë ndikim në gjendjen jo të mirë që është në Kosovë sa i përket menaxhimit dhe financimit të resurseve ujore.

Synimi i përgjithshëm i këtij koncept dokumenti është që të krijohet korniza e duhur ligjore e cila mundëson (i) zhvillimin dhe shfrytëzimin e qëndrueshëm të resurseve ujore, të cilat janë të domosdoshme për shëndetin publik, mbrojtjen e mjedisit dhe zhvillimin ekonomik në Republikën e Kosovës, (ii) mbrojtjen e resurseve ujore nga ndotja dhe tejshfrytëzimi me qëllim të mbrojtjes së jetës dhe shëndetit të njerëzve dhe ekosistemeve ujore, (iii) mbrojtjen e njerëzve dhe pronave nga përmbytjet dhe veprimet tjera të dëmshme të ujërave, si dhe (iv) krijimin dhe zhvillimin e kapaciteteve të duhura institucionale për menaxhimin e ujërave.

Objektivat specifike të përcaktuara me këtë koncept dokument ndërkaq janë: (i) transpozimi i legjislacionit të BE-së (‘acuis’) nga fusha e ujërave në legjislacionin vendor, (ii) korrigjimi i mangësive të ligjit aktual për ujëra me qëllim që të tejkalohen paqartësitë dhe problemet që ndikojnë negativisht në administrimin e qëndrueshëm të resurseve ujore, dhe (iii) përkufizimi i qartë i kuadrit institucional për administrimin e resurseve ujore si dhe roleve dhe përgjegjësive të tyre.

Pas analizimit të ndikimeve, kostove dhe përfitimeve të tri opsioneve të shqyrtuara për arritjen e këtyre objektivave, është konkluduar se opsioni më i përshtatshëm është hartimi i dy ligjeve të reja në fushën e ujërave: (i) Ligjit për Ujëra, dhe (ii) Ligjit për Financimin e Menaxhimit të Resurseve Ujore.

Me ligjin e ri për ujëra do të (i) adresoheshin mangësitë e ligjit aktual për ujëra në veçanti sa i përket roleve dhe përgjegjësive institucionale dhe statusit të tyre, (ii) transpozoheshin konceptet dhe parimet e legjislacionit të BE-së në fushën e ujërave (Acquis), dhe (iii) do të rregulloheshin aspektet e menaxhimit të resurseve ujore të cilat nuk janë përfshirë fare apo janë përfshirë në mënyrë të pamjaftueshme me ligjin ekzistues për ujëra.

Me ligjin e ri për financimin e menaxhimit të ujërave, në anën tjetër, do të rregulloheshin qartë dhe në mënyrë gjithëpërfshirëse të gjitha aspektet që kanë të bëjnë me financimin e menaxhimit të ujërave si: burimet e financimit, shfrytëzimi specifik i të hyrave nga burimet e veçanta të financimit, modalitetet e faturimit dhe arkëtimit etj.

Në tabelat më poshtë janë paraqitur në formë të përmbledhur të dhënat për koncept dokumentin përfshirë konkluzionet dhe rekomandimet e tij.

|  |  |
| --- | --- |
| **Informacionet e përgjithshme** | |
| Titulli | **Koncept dokumenti për fushën e ujërave** |
| Ministria bartëse | Ministria e Mjedisit, Planifikimit Hapësinor dhe Infrastrukturës |
| Personi kontaktues | Shiqeri Dermaku  Udhëheqës i Divizionit për Ujëra - MMPHI  Nr. tel: 038 200 32 167 |
| PKZH | Strategjia dhe Plani Kombëtar për Zhvillim 2030  Plani Kombëtar për Zhvillim 2023 - 2025 |
| Prioriteti strategjik | Shtylla: I. Zhvillimi i qëndrueshëm ekonomik;  3. Mjedis i pastër dhe shfrytëzim më i mirë i burimeve natyrore;  3.5 Përmirësimi i disponueshmërisë së ujit dhe efiçencës |

|  |  |
| --- | --- |
| **Vendimi** | |
| Çështja kryesore | Ligji Nr. 03/L-147 për Ujërat që rregullon menaxhimin e resurseve ujore në Kosovë ka mangësi të theksuara teknike dhe përmbajtjesorë që si të tilla shkaktojnë paqartësi dhe kanë ndikim negativ në zbatimin e tij. Gjithashtu, ky ligj ka dështuar t`i transpozojë shumë prej koncepteve dhe parimeve të Direktivës Kornizë për Ujëra që është legjislacioni bazë i BE-së në fushën e menaxhimit të resurseve ujore dhe të direktivave tjera në fushën e ujërave. Gjithashtu, edhe sa i takon financimit të menaxhimit të resurseve ujore ligji aktual nuk ofron kornizë të plotë dhe të qartë ligjoe për financimin e ujërave. |
| Përmbledhje e konsultimeve | Gjatë konsultimeve ndërministrore për koncept dokumentin në fjalë ... |
| Periudha e konsultimeve publike në Platformën Online për Konsultime Publike të MMPHI-së ishte nga... |
| Opsioni i propozuar | Opsioni 3.3 I propozuar është: Hartimi i dy projektligjeve të reja me të cilat rregullohet (i) menaxhimi i resurseve ujore dhe (ii) financimi i menaxhimit të ujërave. |
| **Ndikimet kryesore të pritshme** | |
| Ndikimet buxhetore | Hartimi dhe miratimi i këtyre dy ligjeve nuk ka kosto dhe zbatohet në kuadër të kufijve aktual buxhetor. |
| Ndikimet ekonomike | Ndërtimi i impianteve për mbrojtjen e ujërave nga shkarkimi i ujërave të ndotura urbane dhe industriale ka kosto e cila duhet të mbulohet në të tri rastet.  Kostot e zbatimit që lidhen me rritjen e numrit të punësuarëve në ARPL dhe inspektorët e ujërave, janë margjinale në masën sa dallon paga e Drejtorit ekzekutiv të një agjencie me drejtorin e departamentit. Zbatimi më i mirë i mbrojtjes nga përmbytjet dhe nga erozioni që synohet të arrihet pritet të këtë efekte pozitive sa i përket dëmeve që shkaktohen nga veprimet e dëmshme të ujërave. |
| Ndikimet shoqërore | Ndikimet shoqërore kanë të bëjnë kryesisht me efektet pozitive shëndetësore dhe të mirëqenies së popullatës si rezultat i përmirësimit të cilësisë së ujërave sipërfaqësore dhe nëntokësore që synohet të arrihet përmes mbrojtjes së ujërave. Publiku do të jetë i përfshirë përmes procesit të konsultimit në të gjitha dokumentet planifikuese dhe strategjike. |
| Ndikimet mjedisore | Ndikimet mjedisore konsistojnë në cilësinë e ujërave sipërfaqësore dhe nëntokësore si dhe atyre për pije të cilat duhet të sigurohen në pajtim me dispozitat e ligjit. Ndikimi në cilësinë e tokës dhe ujërave nëntokësore është veçanërisht i rëndësishëm përmes zbatimit të praktikave të mira bujqësore me qëllim të mbrojtjes së ujërave nga nitratet që rezultojnë nga aktiviteti bujqësor. Mbrojtja nga erozioni është një prej efekteve tjera mjedisore e cila synohet të arrihet. |
| Ndikimet ndër-sektoriale | Ndikimet ndër-sektoriale janë të konsiderueshme. Përmirësimi i cilësisë së ujërave që synohet do të këtë ndikim në shëndetësi, bujqësi, zhvillim ekonomik etj.  Ndarja e të drejtës për shfrytëzimin e resurseve ujore për aktivitete afariste përmes procesit të konkurrencës është në pajtim me parimet e të drejtave themelore dhe mos diskriminimit. |
| Ngarkesat administrative për kompanitë |  |
| Testi i NVM-ve |  |
| **Hapat e ardhshëm** | |
| Afatshkurtër | Hartimi dhe miratimi i dy projektligjeve: (i) për menaxhimin e resurseve ujore, dhe (ii) për financimin e menaxhimit të ujërave |
| Afatmesëm | Hartimi i akteve nënligjore dhe ndërmarrja e veprimeve për zbatimin e këtyre dy ligjeve. |

# Hyrje

Përafrimi i legjislacionit vendor me atë të BE-së, përfshirë atë në fushën e ujërave, është parakusht për anëtarësim në Bashkimin Evropian që është aspiratë dhe përcaktim strategjik i Kosovës. Vendet e Asociuara me bashkimin Evropian duhet të përshtatin legjislacionin, rregulloret dhe procedurat e tyre në mënyrë që të përputhen me gjithë trupin legjislativ të BE-së, i njohur si *“acquis*”.

Ligji aktual që rregullon menaxhimin e resurseve ujore në Kosovë (*Ligji Nr. 04/L-147 për Ujërat e Kosovës*) është miratuar nga Kuvendi i Kosovës më 19 mars 2013 dhe është dekretuar më 5 prill 2013. Me këtë ligj rregullohen çështjet që kanë të bëjnë me resurset ujore si dhe çështjet që kanë të bëjnë me menaxhimin e ujërave: shfrytëzimi i ujërave, mbrojtja e ujërave, mbrojtja nga ujërat etj.

Gjatë procesit të hartimit të akteve nënligjore që kërkohen sipas këtij ligji, janë identifikuar një numër i konsiderueshëm i mangësive si dhe është konstatuar se shumë prej dispozitave dhe koncepteve të direktivave të BE-së nga fusha e ujërave nuk janë transpozuar në Ligjin për Ujëra të Kosovës.

Prandaj qëllimi i këtij koncept dokumenti është që ofrojë një analizë gjithëpërfshirëse për politikat dhe legjislacionin e Kosovës në fushën e ujërave si dhe t`i analizojë opsionet për përmirësimin e këtij legjislacioni dhe të rekomandojë opsionin e preferuar në pajtim me parimet e legjislacionit të BE-së si dhe synimeve strategjike të Kosovës në fushën e mjedisit dhe të ujërave.

Figura 1: Tabela me informacione të përgjithshme për koncept dokumentin

|  |  |
| --- | --- |
| Titulli | **Koncept dokumenti për fushën e ujërave** |
| Ministria bartëse | Ministria e Mjedisit, Planifikimit Hapësinor dhe Infrastrukturës |
| Personi kontaktues | Shiqeri Dermaku  Udhëheqës i Divizionit për Ujëra - MMPHI  Nr. tel: 038 200 32 167 |
| PKZH | Strategjia dhe Plani Kombëtar për Zhvillim 2030  Plani Kombëtar për Zhvillim 2023 - 2025 |
| Prioriteti strategjik | Shtylla: I. Zhvillimi i qëndrueshëm ekonomik;  3. Mjedis i pastër dhe shfrytëzim më i mirë i burimeve natyrore;  3.5 Përmirësimi i disponueshmërisë së ujit dhe efiçencës |
| Grupi punues | 1. Shiqeri Dermaku, kryesues, DMMU/MMPHI 2. Naser Hafizi, ARPL/MMPHI 3. Vlora Osaj, DL/MMPHI 4. Agron Shala, AKMM/MMPHI 5. Makfirete Dibrani, ARPL/MMPHI 6. Avdullah Berisha, DF/MMPHI 7. Fatmire Mani, DMMU/MMPHI 8. Hikmete Morina, DIEKP/MMPHI 9. Lindita Morina, DMMU/MMPHI 10. Leonora Durimishi, DMMU/MMPHI 11. Teuta Haxhiu Selimi, DMMU/MMPHI 12. Fëllanza Mekuli, MFPT 13. Kujtim Aliu, MAPL 14. Diellza Mujaj, ZL/ZKM 15. Bali Lestrani, MBPZHR   Burbuqe Nushi-Latifi, IKSHPK/MSH |
| Informata shtesë | Hartimi i koncept dokumentit është mbështetur nga Këshilltarët e KNU |

# Kapitulli 1: Përkufizimi i problemit

1.2 Mangësitë e ligjit për ujëra

Gjatë procesit të hartimit të akteve nënligjore që kërkohen sipas Ligjit për Ujërat e Kosovës, janë identifikuar një numër i konsiderueshëm i mangësive qoftë në aspektin teknik e gjithashtu në atë përmbajtësor që si të tilla shkaktojnë paqartësi dhe rrjedhimisht kanë ndikim negativ në zbatimin e tij. Gjithashtu, ky ligj ka dështuar t`i transpozojë shumë prej koncepteve dhe parimeve të Direktivës Kornizë për Ujëra që është legjislacioni bazë i BE-së në fushën e menaxhimit të resurseve ujore.

Disa prej mangësive kryesore të identifikuara të Ligjit për Ujëra janë dhënë në vazhdim me qëllim që të shërbejnë si bazë për inicimin e një shqyrtimi më gjithëpërfshirës të këtij ligji që do të pasohej me veprimet e nevojshme procedurale për nxjerrjen e një ligji të ri që do ta zëvendësonte këtë ligji.

*1.2.1 Lëshimet në Përkufizime*

a. Ka përsëritje/dyfishim të panevojshëm të disa definicioneve si:

* ‘regjimi ujor’ dhe ‘regjimi i ujërave’,
* ‘përdorimi i ujit’ dhe ‘shfrytëzimi i ujit’.

b. Disa përkufizime janë formuluar (përkthyer) në formë joadekuate që për pasojë këto përkufizime nuk janë në pajtueshmëri me përkufizimet në Direktivën Kornizë të Ujërave të BE:

* ‘ujërat sipërfaqësor’ - ujërat e brendshme, përveç ujit nëntokësor, ujërat e përkohshme dhe ujërat bregdetare, me përjashtim të statusit kimik për të cilin ai duhet të përfshijë gjithashtu ujërat territoriale. *Do të duhej: 'të gjitha ujërat rrjedhëse dhe ujërat e ndenjura përpos ujërave nëntokësore'.*
* ‘trup ujor sipërfaqësor’ - elemente diskrete dhe kuptimplote të ujërave sipërfaqësor si liqenet, akumulimet, ujërrjedhat dhe kanalet. *Do të duhej: 'një element i veçantë dhe i konsiderueshëm i ujërave sipërfaqësore si liqe, akumulim, ujërrjedhë dhe kanal.'*
* ‘nën-pellg’ - sipërfaqja e tokës nga e cila gjithë sipërfaqja e derdhjes rrjedh përmes një serie rrymash, lumenjsh dhe, mundësisht liqenesh tek një pikë e veçantë në një shtresë uji normalisht një liqen ose një bashkërrjedhje lumore. *Do të duhej: 'sipërfaqja e tokës nga e cila rrjedhin të gjitha ujërat sipërfaqësore përmes një vargu të rrjedhave, lumenjve dhe/ose liqeneve tek një pikë e veçantë të një ujërrjedhe (normalisht një liqe ose lumë tjetër)’*

*1.2.2 Përkufizimet që mungojnë*

Në ligj nuk janë përfshirë një numër i madh i nocioneve bazë të përkufizuara me Direktivën Kornizë të Ujërave të BE-së:

* ‘shërbimet e ujit’
* ‘uji për konsum njerëzor’
* ‘vlerat kufitare të emisioneve’
* ‘trup ujor nëntokësorë’
* ‘akuifer’
* ‘statusi i ujërave nëntokësore’
* ‘statusi i ujërave sipërfaqësore’
* ‘statusi i mirë i ujërave nëntokësore’
* ‘statusi i mirë i ujërave sipërfaqësore’
* ’statusi ekologjik’
* ‘statusi i mirë ekologjik’
* ‘statusi sasior’ (kuantitativ)
* ‘trup i modifikuar rëndë’
* ‘rezervat e disponueshme të ujërave nëntokësore’
* ‘kontrolli i emisioneve’

dhe te tjera si:

* ‘përmbytje/vërshim’
* ‘zonat e ndjeshme’ (sensitive)
* ‘ujërat ndërkufitare’
* etj.

*1.2.3 Përdorimi i gabueshëm i koncepteve dhe shprehjeve*

Në ligj janë përdorur pa dallim shprehjet ‘resurs ujor’ dhe ‘pasuri ujore’, përkundër faktit se bëhet fjalë për dy koncepte të ndryshme. Resurset ujore janë gjithmonë vetëm ujërat, ndërkaq pasuria ujore përfshin gjithmonë tokën ujore, në disa legjislacione bashkë me ujëra (si në rastin e Serbisë, Malit të Zi), ndërsa në disa legjislacione pa ujëra (si në rastin e Kroacisë, Bosnjë e Hercegovinës).

Në ligj është përdorur gabimisht shprehja: ‘parimi universal i shërbimeve ujore’ në vend të ‘parimi i shërbimeve universale ujore’

*1.2.4 Pasuria ujore*

Me Ligjin per Ujërat e Kosovës (neni 1, paragrafi 1), përcaktohet se “Resurset ujore janë pasuri me interes të përgjithshëm dhe pronë e Republikës së Kosovës që ruhen e mbrohen me ligj.” Ndërkaq resurset ujore me po këtë ligj janë përkufizuar si “gjitha ujërat e brendshëm sipërfaqësore dhe nëntokësore edhe tokat ujore.”

Ky bashkim i *ujërave* dhe *tokës ujore* në konceptin e resursit ujor, pa e përkufizuar çka është dhe çka përfshin toka ujore, e bën të vështirë trajtimin e ujërave si resurs në pronësi publike dhe tokës ujore e cila mund të jetë parimisht edhe në pronësi private. Ky përkufizim i resursit ujor (si ujëra dhe tokë ujore), dhe dispozita e nenit 1 të Ligjit se “resurset ujore janë pasuri me interes të përgjithshëm dhe pronë e Republikës së Kosovës që ruhen e mbrohen me ligj” është në kundërthënie me nenin 9 të Ligjit i cili nuk e përjashton edhe pronësinë tjetër/private të tokës dhe resurseve ujore duke theksuar se “me qëllim të mbrojtjes së ujërave, shfrytëzimit të përgjithëshëm të ujit, pasurive tjera ujore të cilat kryhen për nevoja të interesit publik, **pronarit ose poseduesit të tokës dhe të resurseve ujore**, mund t’i kufizohet shfrytëzimi i tyre, në pajtim me ligjin”.

Në ligj është përfshirë gjithashtu edhe koncepti i pasurisë ujore (artificiale dhe natyrore), pa u sqaruar se a është pasuria ujore ekuivalente me resursin ujor. Pasuria ujore si koncept është adoptuar nga legjislacioni i vendeve të ish Jugosllavisë dhe korrespondon me të *mirën ujore* (që në legjislacionin e vendeve të ish Jugosllavisë quhet ‘vodno dobro’).

**Pasuria ujore artificiale** është përkufizuar si: (i) resurse ujore të cilat janë krijuar si rezultat i zhvendosjes apo rregullimit të rrjedhave natyrore ujore, dhe si rezultat i (ii) marrjes së ujërave, eksploatimit të inerteve apo veprimtarive të ngjashme. Përndryshe, *pasuria ujore artificiale* është koncept origjinal i legjislacionit kosovar i e ka ekuivalentin vetëm në ligjin për ujëra të Sllovenisë (që ka shërbyer si model për Ligjin e Ujërave të Kosovës) po me emërtim tjetër – *pasuria ujore e ndërtuar*.

Një dispozitë tjetër, ‘problematike’ për këtë kategori të pasurisë ujore është edhe paragrafi 3 i nenit 8 i cili përcakton që “në rastet kur resurset ujore (që mundet me qenë uji dhe tokat ujore) janë në pronësi private, Ministri me vendim mund t’i shpallë pasuri ujore *publike* artificiale, kurse procedura e regjistrimit të hapësirës, si pasuri publike ujore, bëhet në pajtim me ligjin.” Transferimi i pronës private me vendim të Ministrit është problematik.

Ndërrimi i titullarit të pronës, në këtë rast nga një pronar privat në atë publik, është rregulluar edhe me kushtetutë dhe mund të bëhet vetëm përmes procesit të shpronësimit dhe kompensimit të vlerës së pronës në pajtim me legjislacionin e zbatueshëm.

Pasuria ujore është trajtuar edhe nenet 10 të Ligjit për ujëra ku është sanksionuar se “pronari ose poseduesi i tokës, duhet të lejojë kalim të lirë në tokën e tij dhe pasurinë ujore dhe të lejojë përdorim publik të pasurive ujore, për qëllimet e parapara, me ligj” si ndërtimi dhe instalimi i pajisjeve të infrastrukturës publike, masat e zbatuara për përmirësimin e karakteristikave hidromorfologjike dhe biologjike të ujërave sipërfaqsore, masat për mbrojtje të natyrës, ndërtim të objekteve për shfrytëzim të ujërave, mbrojtja nga përmbytjet etj.

Përndryshe në legjislacionin e ujërave të vendeve të rajonit i hasim dy forma të përkufizimit të pasurisë ujore: (i) pasuria ujore përkufizohet si *toka ujore* nën shtratin e ujërave sipërfaqësore, rrjedhëse dhe të ndenjura, dhe brezi bregujor (Kroaci, Bosnje Hercegovinë) dhe (ii) pasuria ujore përkufizohet si *ujërat dhe toka ujore* (Slloveni, Mali i Zi, Serbi). Legjislacioni i ujërave të Shqipërisë dhe Maqedonisë nuk e kanë konceptin e pasurisë ujore.

Si konluzion, problemi i pasurisë ujore në Ligjin për Ujërat e Kosovës është trajtuar në mënyrë të pamjaftueshme dhe me paqartësi të shumta që kanë rezultuar nga përkthimi joadekuat i dhe i paplotë i legjislacionit përkatës të Sllovenisë që është marrë si model. Për më tepër, me ligj nuk është rregulluar çështja e kufijve të tokës ujore dhe çështja e dhënies në shfrytëzim të pasurisë/tokës ujore që janë çështje esencialisht të rëndësishme për menaxhimin e pronave ujore.

*1.2.5 Objektet dhe pajisjet ujore*

Objektet dhe pajisjet ujore me Ligjin për Ujërat e Kosovës (neni 37) janë përcaktuar si *“objekte të dedikuara, për:*

*1.1. përcaktimin e regjimit të ujërave: digat me pajisjet dhe objektet e tyre akumuluese, rezervuarët, basenet e retencionit dhe inundacioneve shtretërit e rregulluar të lumit, rrëkeve të rregulluara dhe sipërfaqeve erozive, kanaleve rrethore, stacioneve të pompimit, mureve mbrojtëse;*

*1.2. sigurimin, transportin dhe përgatitjen e ujit për furnizimin e banorëve, nevoja industriale dhe nevoja tjera ekonomike dhe komunale;*

*1.3. sigurimin, sjelljen dhe përgatitjen e ujit për ujitje të tokave bujqësore, pranimin dhe dërgimin e ujërave sipërfaqësorë dhe nëntokësorë të tepërta - kullim;*

*1.4. sjelljen dhe shfrytëzimin e ujit për prodhimin e energjisë elektrike.”*

Statusi i objekteve dhe pajisjeve ujore sipas këtij ligji **fitohet me vendim të Ministrit** (neni 38).

Në formën siç është rregulluar, çështja e objekteve dhe pajisjeve ujore në Ligjin për Ujëra është konfuze dhe problematike për tu zbatuar, meqenëse i ka kombinuar dispozitat e legjislacionit të Sllovenisë dhe Kroacisë po nuk i ka harmonizuar ato. Kështu, përderisa në legjislacionin e Sllovenisë për ujëra onjektet dhe pajisjet ujore (infrastruktura ujore) përfshin objektet rregulluese dhe mbrojtëse të ujërave si dhe objektet për shfrytëzimin e pasurisë ujore dhe detare – pra objekte në funksion publik të rregullimit të ujërave dhe mbrojtjes nga veprimet e dëmshme të ujërave – ka kuptim dispozita që statusi i infrastruktura ujore fitohet me vendim të Ministrit, në rastin e Ligjit për Ujërat e Kosovës kjo dispozitë është problematike për faktin se në kategorinë e objhekteve dhe pajisjeve ujore janë përfshi edhe objektet për sjelljen dhe shfrytëzimin e ujit për prodhim të hidroenergjisë, pastaj objektet për përgatitjen e ujit për furnizim të banorëve (sipas modelit të legjislacionit të Kroacisë), meqenëse kjo implikon që për çfarëdo objekti për marrjen e ujit dhe përgatitjen e ujit për furnizim (p.sh. ndonjë pus dhe stacion i dezinfektimit të ujit) Ministri duhet të nxjerrë vendim për përcaktimin e statusit juridik të tyre si objekte dhe pajisje ujore. Për më tepër, fakti që në nenin 38 të Ligjit për Ujërat e Kosovës thuhet se (njësoj si në rastin e Sllovenisë ku objektet për prodhimin e hidroenergjisë nuk janë përfshi në objektet dhe pajisjet ujore) ‘objektet dhe pajisjet ujore janë pronë e shtetit ose operatorit të shërbimeve publike.’

Për përcaktimin e statusit ligjor të objekteve dhe pajisjeve ujore duhet të merret parasysh fakti që objektet dhe pajisjet ujore që shërbejnë për furnizim me ujë janë në pronësi të ndërmarrjes publike pqrkatëse, ndërsa objektet dhe pajisjet ujore që shërbejnë për shfrytëzimin e ujit për hidroenergji të këtij ligji të ndërtuara në tokën ujore publike në bazë të drejtës së dhënë për ndërtim në tokën ujore, janë në pronësi të personit që ka kryer investimet për ndërtimin e atyre objekteve ose personit të cilit ky i fundit ia ka bartur të drejtën pronësore.

Sa i përket objekteve dhe pajisjeve ujore, Ligji nuk e ka rregulluar mirë dhe në tërësi çështjen e menaxhimit të këtyre objekteve. Ligji i referohet poseduesit të lejes ujore dhe rregullave për përdorim dhe mirëmbajtje që duhet t`i këtë ai (neni 41) për përdorimin dhe mirëmbajtjen e këtyre objekteve. Duke pasur parasysh faktin se Autoriteti i Rajonit të Pellgjeve Lumore (ARPL) si njësi brenda MMPHI është përgjegjës për mirëmbajtjen e këtyre objekteve dhe njëkohësisht i lëshon vet lejet ujore, dhe rrjedhimisht nu ka asnjë leje ujore që posedon ARPL, kjo nënkupton që shumica e objekteve mbrojtëse dhe rregulluese nuk kanë leje ujore dhe rrjedhimisht kjo dispozitë e ligjit është e pazbatueshme në këtë rast.

*1.2.6 Korniza institucionale për administrimin e ujërave*

**a. Këshilli Ndërministror për Ujëra**

Me Ligj është themeluar Këshilli Ndërministror për Ujëra si ‘trup koordinues dhe vendimmarrës, që shqyrton çështjet sistemore të administrimit me ujëra, harmonizimin e nevojave dhe interesave të ndryshme, si dhe propozon masat për zhvillimin, shfrytëzimin dhe mbrojtjen e resurseve dhe sistemit ujor të Kosovës’ që udhëhiqet nga Kryeministri i Kosovës dhe që në përbërjen e vet i ka edhe 4 ministra të linjës (neni 15).

Në anën tjetër, te funksionet e këtij këshilli (neni 17), thuhet që:

*“Këshilli Ndërministror për Ujëra jep mendime dhe rekomandime për:*

*1.1. propozim ligjet dhe aktet tjera nënligjore që kanë të bëjnë me rregullimin e çështjeve nga fusha e ujërave në përgjithësi;*

*1.2. zbatimin e ligjeve dhe aktet nënligjore që kanë të bëjnë me menaxhimin e ujërave;*

*1.3. hartimin dhe aprovimin e Strategjisë Shtetrore për ujëra;*

*1.4. zhvillimin e politikave nga fusha e ujërave;*

*1.5. zgjedhjen e politikave financiare nga fusha e ujërave.”*

Kjo është një kontradiktë ligjore ku në njërën anë thuhet që Këshilli është organ vendimmarrër për të gjitha çështjet sistemore të administrimit të ujërave dhe në anën tjetër Këshillit i atribuohet funksioni i dhënies së mendimeve dhe rekomandimeve.

Kjo kundërthënie ligjore, me gjasë, ka ardhë si rezultat i mos-harmonizimit të qasjes së re të adoptuar në Ligjin për Ujërat e Kosovës të vitit 2013 për Këshillin si organ vendimmarrës (neni 15) dhe qasjes paraprake që ka egzistuar në Ligjin për Ujëra të vitit 2004 për Këshillin si organ që jep mendime dhe rekomandime (neni 17) e që atëherë ishte paraparë të pëbëhej nga ekspertë të fushës së ujërave dhe financave.

**b. Autoriteti i Rajonit të Pellgjeve Lumore**

Një tjetër çështje në Ligjin për Ujërat e Kosovës që ka ndikuar në (mos)themelimin e Autoritetit të Rajonit të Pellgjeve Lumore (ARPL) si agjenci ekzekutive brenda MMPHI, siç ka qenë planifikuar është fakti se në Ligj (neni 21) nuk është përcaktuar tekstualisht statusi i ARPL, gjë që ka ndikuar në mosfunksionalizimin e ARPL-së si agjenci ekzekutive deri sot – dhjetë vjet pas miratimit të këtij Ligji. Mosfunksionalizimi i ARPL si agjenci ekzekutive ka ndikuar që ky institucion të mos zhvillohet insitucionalisht në mënyrë që të jetë në gjendje që efektivisht t`i përmbushi përgjësitë ligjore që i janë dhënë për menaxhimin e resurseve ujore.

**c. Instituti i Kosovës për Ujëra**

Me Ligjin për Ujëra është themeluar Instituti i Kosovës për Ujëra (neni 20). Sipa Ligjit ky Institut “themelohet nga Ministria me qëllim të zhvillimit dhe përparimit hulumtues dhe projektues si organ i pavarur”.

Ky përcaktim ‘i pavarur’ është i padefinuar dhe si i tillë problematik. Ky formulim nuk është adekuat meqenëse në Kushtetutë është përcaktuar cilat janë institucionet dhe agjencitë e pavarura. Termi organ i pavarur ose duhet te definohet për qëllimet e këtij ligji ose të shlyhet. Nëse është menduar si i pavarur nga Ministria kjo është dashur të theksohet në Ligj po në atë rast do të duhej të përcaktohej se kujt i përgjigjet struktura qeverisëse dhe menaxhuese e Institutit.

Në anën tjetër, vlerësohet se do të ishte më e përshtatshme që një institut i tillë të themelohej në kuadër të Universitetit Publik të Prishtinës si pjesë e Fakultetit të Inxhinierisë së Ndërtimit, për faktin se me kuadrot që ka dega e hidroteknikës së këtij fakulteti zhvillimi i veprimtarisë hulumtuese nga fusha e ujërave do të ishte më kosto-efektive, në veçanti nëse merret parasysh numri i kufizuar i ekspertëve të kualifikuar për punë hulumtime nga fusha e ujërave.

*1.2.7 Dokumentet planifikuese për menaxhimin e resurseve ujore*

Me Ligj (neni 30) janë përcaktuar dy dokumente themelore për planifikimin dhe zhvillimin e qëndrueshëm të resurseve ujore në territorin e Republikës së Kosovës (i) Strategjia shtetërore për ujëra dhe (ii) Planet për menaxhimin e pellgjeve lumore.

Përkundër kësaj, me Ligj (neni 34) është përcaktuar që Qeveria e miraton edhe Programin e Masave si dokument të veçantë (pra edhe një dokument tjetër planifikues). Në fakt, Programi i Masave sipas legjislacionit të BE-së (Direktivës Kornizë të Ujërave) është pjesë integrale e Planit të Menaxhimit të Pellgjeve Lumore, prandaj nuk ka nevojë të figurojë si dokument i veçantë planifikues por do të duhej të përfshihej në kuadër të Planit të Menaxhimit të Pellgjeve Lumore (siç veprohet në të gjitha vendet e BE-së dhe vendet e rajonit që kanë adoptuar parimin e menaxhimit të ujërave sipas pellgjeve lumore).

Një tjetër çështje që ka mbetur pa u trajtuar me Ligjin për Ujërat e Kosovës është planifikimi vjetor i punëve dhe projekteve për menaxhimin e ujërave. Meqenëse Planet e menaxhimit të Pellgjeve Lumore hartohen për afat 6-vjeçar, hartimi i planit vjetor të punës nga ana e organit që menaxhon resurset ujore sipas Ligjit (aktualisht ARPL) i cili do të ishte i harmonizuar me Planin e Menaxhimit të Pellgjeve Lumore (PMPL) dhe në fuksion të zbatimit të tij, vlerësohet se do t`i kontribuonte rritjes së efektivitetit dhe llogaridhënies në arritjen e objektivave të përcaktuara me PMPL.

*1.2.8 E drejta ujore*

**a. leja ujore dhe koncesioni**

Me Ligjin për Ujërat e Kosovës (neni 70) përcaktohet që e drejta ujore për shfrytëzimin e ujërave sigurohet me:

* leje ujore;
* koncesion.

Kjo nënkupton që aktet e të drejtës ujore në bazë të cilave fitohet e drejta për shfrytëzim të ujit janë dy: *leja ujore* dhe *koncesioni*.

Meqenëse veprimtaritë për të cilat jepet leja ujore janë të ndryshme prej atyre për të cilat jepet koncesioni, mund të konkludohet se këto dy instrumente të së drejtës ujore janë përjashtuese – pra ose jepet leja ujore ose koncesioni.

Leja ujore jepet për shfrytëzim të ujërave për konsum të përgjithshëm dhe për veprimtari që kanë ndikim në cilësinë e ujërave dhe regjimin ujor si: shkarkimi i ujërave të ndotura, eksploatimi i rërës dhe zhavorrit, hulumtimet hidrogjeologjike, aktivitete minerare apo gjeologjike, ndërtimi apo demolimi i objekteve që ka ndikim në ujëra.

Në anën tjetër, koncesioni jepet për shfrytëzimin e ujërave për veprimtari afariste, si, bujqësi, gjenerimi i energjisë elektrike, uji i ambalazhuar, hudhrat e peshqve etj.

Ky është rregullim i të drejtës ujore i adoptuar sipas modelit të ligjit për ujëra të Sllovenisë që zbatohet edhe në Kroaci. Sipas këtij rregullimi, instrumentat e të drejtës ujore këto dy instrumente të së drejtës ujore janë përjashtuese, që d.m.th. se e drejta ujore jepet ose me (i) *koncesion* – për shfrytëzim të ujit për qëllime afariste, ose me (ii) leje ujore – për shfrytëzim të ujit për qëllime publike. Pra veprimtaritë për të cilat jepet leja ujore janë të ndryshme prej atyre për të cilat jepet koncesioni.

Një model tjetër i cili aplikohet në disa vende të rajonit (Mal të Zi, Bosnjë e Hercegovinë dhe Maqedoni), është që e drejta ujore jepet gjithmonë me leje ujore, por që për shfrytëzim afarist të ujit duhet që të sigurohet edhe koncesioni.

Përkundër faktit që sipas Ligjit, për shfrytëzim të ujit për qëllime afariste duhet të sigurohet koncesioni (neni 78 i Ligjit për Ujërat e Kosovës), deri tash në Kosovë nuk është dhënë asnjë koncesion për shfrytëzim të ujit. E drejta ujore për shfrytëzim të ujit për dhjetëra hidrocentrale, ambalazhues të ujit etj. është dhënë me leje, pra në kundërshtim me Ligjin dhe pa zbatuar proces konkurrues siç kërkohet me ligj. Për më tepër, me aktin nënligjor për leje ujore (atë të vitit 2005 Nr. 24/25, dhe atë të vitit 2018 UA Nr. 03/2018) është paraparë lëshimi i lejes ujore për shfrytëzim të ujit për qëllime afariste (hidrocentrale, ambalazhim etj.), që nuk ka bazë ligjore.

Problem i madh sa i përket rregullimit të drejtës ujore për shfrytëzim të ujit, paraqet fakti se në Ligjin për Ujërat e Kosovës në disa raste është ngatërruar koncepti i të *drejtës ujore* dhe i *lejes ujore*, gjë që ka shkaktuar konfuzion dhe ka lejuar interpretime të ndryshme. Kështu në Ligj (në nenin 76, paragrafi 2) thuhet që *“Në rastet, kur mungesa e ujit rrezikon në atë masë nevojat e shfrytëzuesve të ujit të pijëshem, në rajonin e caktuar, ndërptiten lejet ujore; për përdorimin e ujit për prodhimin e energjisë elektrike, hurdha të peshkut, ambalazhim të ujit, ujitje të tokave bujqësore.”* Ky formulim kështu siç është, jep të nënkuptohet se për këto veprimtari lëshohet leja ujore si instrument i të drejtës ujore e që është në kundërshtim me nenin 78 të Ligjit ku është përcaktuar qartë që e drejta ujore për këto veprimtari sigurohet me koncesion.

Një problem tjetër sa i përket koncesionit për ujëra paraqet fakti se në Ligjin për Ujërat e Kosovës, bëhet referencë në legjislacionin në fuqi për koncesion, që aktualisht është *Ligji Nr. 04/L-045 për Partneritet Publiko Privat*. Ky formulim është përshkruar tekstualisht nga Ligji për Ujëra i Sllovenisë, ku me legjislacionin për koncesion janë rregulluar hollësisht çështjet për dhënien e koncesionit pë shfrytëzim të pasurive natyrore, përfshirë ujërat. Megjithatë, për dallim prej Sllovenisë, legjislacioni për koncesion i Kosovës (*Ligji Nr. 04/L-045 për Partneritet Publiko Privat*) nuk i rregullon koncesionet e dhënies në shfrytëzim të resurseve natyrore, por vetëm koncesionet e punëve dhe shërbimeve. Rrjedhimisht, referenca në këtë legjislacion në rastin e Kosovës është jorelevante.

Gjatë dekadës së fundit janë shkaktuar probleme të shumta nga lejimi i ndërtimit të hidrocentraleve të cilat kanë rezultuar me dëme mjedisore dhe pakënaqësi qytetare. Këto probleme kanë qenë të ndërlidhura edhe me dhënien e të drejtës për shfrytëzim të ujit, gjë që është konstatuar në konkluzionet e raporteve të shumta që janë hartuar në lidhje me këtë problem nga institucione dhe organizata kredibile[[1]](#footnote-1), si shkelje ligjore në lidhje me dhënien e të drejtës për shfrytëzim të ujit. Prandaj është e domosdoshme që të rregullohet sa më qartë dhe në mënyrë gjithëpërfshirëse problematika e të drejtës ujore me fokus të veçantë në dhënien e koncesionit për shfrytëzim afarist të ujit.

**b. Leja ujore për shfrytëzim të ujit nga rrjeti i ujësjellësit**

Një çështje nga fusha e të drejtës ujore e cila në praktikë interpretohet në mënyrë jokonsistente është se a nevojitet apo jo leja ujore kur uji merret nga rrjeti i ujësjellësit dhe shfrytëzohet për qëllime afariste si prodhimi i birrës, ambalazhim i ujit etj. Se a nevojitet apo jo leja ujore për këto raste, nuk është përcaktuar shprehimisht në Ligjin për Ujërat e Kosovës.

Bazuar në nenin 72 të këtij ligji i cili thotë se, ndër tjera, “leja ujore lëshohet për nxjerrje të ujit për konsum të përgjithshëm” mund të konkludohet se leja ujore kërkohet kur uji merret për shfrytëzim nga resursi ujor, duke pasur parasysh se në këtë Ligj **nxjerrja** përkufizohet si: “lëvizje e ujërave kohë pas kohe nga trupi ujor sipërfaqësor me qëllim të krijimit të rezervave dhe përdorimit të tyre.” Edhepse i mangët (për faktin se nuk i përfshin edhe ujërat nëntokësore), ky përkufizim tregon qartazi që leja ujore lëshohet në rastet kur uji merret për shfrytëzim nga resursi ujor.

Përkundër kësaj, në praktikë zyrtarët e MMPHI e zbatojnë lejen ujore për subjektet që shfrytëzojnë ujin nga sistemi i ujësjellësit për qëllime afariste. Kjo mënyrë e interpretimit të Ligjit për Ujërat e Kosovës dhe zbatimi i praktikës së lejeve ujore për rastet e shfrytëzimit të ujit nga sistemi i ujësjellësit është problematik për disa arsye:

1. ngarkohen pagesat e dyfishta ujore për sasisnë e njëjtë të ujit: njëherë paguan furnizuesi i ujit (Kompania Rajonale e Ujit) për sasinë e ujit që nxjerr nga resursi, dhe poashtu për sasinë e njëjtë edhe subjekti që furnizohet me ujë nga sistemi i ujësjellësit;
2. kërkesa për leje ujore për shfrytëzim të ujit për qëllime afariste është në kundërshtim me dispozitat e Ligjit për Ujërt e Kosovës (neni 78) ku thuhet shprehimisht që për shfrytëzim afarist të ujit nevojitet koncesioni;
3. dhënia e koncesionit për ujin i cili shfrytëzohet nga rrjeti i ujësjellësit është praktikisht i pamundur meqenëse sipas ligjit dhënia e koncesionit duhet të bëhet në bazë konkursit publik;

Në legjislacionin e shumicës së vendeve të rajonit (Kroaci[[2]](#footnote-2), Bosnjë e Hercegovinë[[3]](#footnote-3), Mal të Zi[[4]](#footnote-4), Serbi[[5]](#footnote-5)) thuhet shprehimisht që leja ujore nuk nevojitet kur uji shfrytëzohet nga sistemi i furnizimit me ujë.

*1.2.9 Financimi i menaxhimit të resurseve ujore*

Problematika e financimit të menaxhimit të ujërave është rregulluar në Ligjin për Ujërat e Kosovës (nenet 84 deri 92).

Duke pasur parasysh rëndësinë e financimit të menaxhimit të ujërave, do të duhej konsideruar opsioni që kjo problematikë të rregullohet me një ligj të veçantë.

Me ligjin e veçantë për financimin e menaxhimit të ujërave do të rregulloheshin në mënyrë më të plotë dhe gjithëpërfshirëse të gjitha çështjet që kanë të bëjnë me financimin e meaxhimit të ujërave duke përfshirë burimet e financimit, pagesat ujore, përcaktimi i lartësisë së pagesave ujore, mënyra e faturimit dhe grumbullimit të pagesave ujore, shfrytëzimi i të hyrave nga pagesat ujore etj.

*1.2.10 Mangësitë tjera*

* Në Ligj nuk përcaktohet që furnizimi me ujë është shërbim me interes te përgjithshëm.
* Në Ligj nuk theksohet nevoja e ruajtjes së statusit të mirë të ujërave që është një nga shtyllat kryesore të Direktivës Kornizë për Ujëra.
* Në Ligj nuk theksohet nevoja e identifikimit të burimeve ujore per furnzimim me ujë të pijshëm dhe përmbushja e Direktivës për Ujë të Pijshëm (‘Drinking Water Directive’).
* Neni 13, paragrafi 1.6 është shumë i përgjithësuar. Formulimi se Ministria (MMPHI) është ‘përgjegjëse për kryerjen e të gjitha punëve administrative, profesionale, organizative e zhvillimore që kërkohen me këtë ligj’, është problematik sepse në ligj kërkohen edhe veprime të cilat duhet të zbatohen nga komunat, subjektet afariste, institucione jashtë Ministrisë etj.
* Në Ligj përdoret pa dallim termi ‘përmbytje’ dhe ‘vërshim’ (neni 46 dhe neni 50);
* Në Ligj nuk janë definuar ‘plotat’.
* Neni 65 e përcakton në mënyrë të gabueshme prurjen e pranueshme ekologjike si ‘të sigurisë se 95% te prurjes mesatare mujore’ e që do të duhej të jetë si ‘prurja mesatare minimale me probabilitet 95%’.
* Neni 68 paragrafi 2 thotë: ‘Ministria në bashkëpunim me Ministrinë e Shëndetësisë, Komunat dhe Kompanitë e ofrimit të shërbimeve të ujit, me akt nënligjor cakton zonat për larje’. Kompanitë e ofrimit te shërbimeve të ujit nuk kanë kurrfarë roli në përcaktimin e zonave për larje prandaj duhet të shlyhet kjo referencë.
* Neni 72, paragrafi 6 duhet të korrigjohet – të ndahet në 2 paragrafe.
* Neni 84 duhet të jetë më i qartë – paragrafi 5 dhe 6 nuk janë konsistent (i pari thotë që duhet të njoftohen për progresin së paku 1 vit para datës... ndërkaq i dyti thotë se strategjia duhet të shpallet së paku 1 vit para datës). Gjithashtu paragrafi 7 nuk është në pajtim me direktivën kornizë e cila thotë që duhet të ketë së paku 6 muaj afat për komentim (ligji jep 2 muaj).
* Neni 93: ‘Zbatimin e këtij ligji dhe akteve tjera nënligjore të miratuara në bazë të këtij ligji, e bën Ministria’ është jo i duhur (zbatimi bëhet nga të gjitha palët e përfshira me ligj – Ministria, komunat, ndërmarrjet publike etj.). Formulimi duhet të jetë: ‘mbikëqyrjen e zbatimit të .... e bën Ministria’.
* Shtojca 1 e përmend ‘basenin ujor’ që nuk është definuar në ligj (bëhet fjalë për pellgun ujor).
* Ligji ka edhe lëshime të shumta teknike dhe gjuhësore/kuptimore.

Tabela 2: Dokumentet përkatëse të politikave, ligjet dhe aktet nënligjore

|  |  |  |  |
| --- | --- | --- | --- |
| Dokument i politikave, ligj ose akti nën-ligjor | Lidhja me politikën apo dokumentin planifikues përmes internetit ose me aktet ligjore në Gazetën Zyrtare | Institucioni(-et) shtetëror (e) përgjegjës(e) për zbatim | Roli dhe detyrat e Institucionit(-eve) |
| *Politika e Qeverisë së Kosovës për Ujëra (2015)* | [Politika e Qeverise Per Ujera V 11 (Mars 2015) Versioni Final | PDF (scribd.com)](https://www.scribd.com/document/425558224/Politika-e-Qeverise-Per-Ujera-v-11-Mars-2015-Versioni-Final) | Qeveria e Kosovës me të gjitha ministritë, komunat e Kosovës, Kompanitë Rajonale të Ujit. | Të hartojë dhe ta harmonizojë legjislacionin relevant në fushën e ujërave. |
| *Ligji për Ujërat e Kosovës Nr. 04/L-147 (2013)* | [LIGJI Nr. 04/L-147 PËR UJËRAT E KOSOVËS (rks-gov.net)](https://gzk.rks-gov.net/ActDetail.aspx?ActID=8659) | Ministria e Mjedisit, Planifikimit Hapësinor dhe Infrastrukturës (MMPHI) | Të kryejë mbikëqyrjen administrative dhe inspektuese e zbatimit të ligjit përfshirë edhe hartimin e akteve nënligjore që dalin nga ky ligj. |
| *UA (QRK)-Nr. 06/2021 për Strukturën e pagesave të ujit (2021)* | <https://gzk.rks-gov.net/ActDetail.aspx?ActID=45587> | Ministria e Mjedisit, Planifikimit Hapësinor dhe Infrastrukturës (MMPHI) | Të faturojë dhe arkëtojë pagesat për shfrytëzim të resurseve të ujit dhe për shkarkim të ujërave të ndotura sipas tarifave të përcaktuara me këtë UA. |
| *RREGULLORE QRK - Nr. 11/2014 për punën e Këshillit Ndërministror për Ujërat* | <https://gzk.rks-gov.net/ActDetail.aspx?ActID=10372> | Këshilli Ndërministror për Ujëra (KNU) | Të organizojë takimet, të merr vendimet dhe të mbikëqyrë zbatimin e tyre. |
| *UA (MMPHI)- Nr. 02/2022 për Kushtet, Mënyrat, Parametrat, dhe Vlerat Kufizuese të Shkarkimit të Ujërave të Ndotura në Rrjetin e Kanalizimit Publik dhe në Trupin Ujor* | <https://gzk.rks-gov.net/ActDetail.aspx?ActID=58967> | 1. Ministria e Mjedisit, Planifikimit Hapësinor dhe Infrastrukturës (MMPHI); 2. Shkarkuesit e ujërave të ndotura | 1. Të zbatojë mbikëqyrjen administrative dhe inspektuese të shkarkimeve të ujërave të ndotura të kanalizimit në trupat ujorë dhe në sistemin e kanalizimit publik. 2. Të nxjerrin lejen ujore si dhe të matin dhe të raportojnë për sasinë dhe cilësinë e ujërave të ndotura që i shkarkojnë. |
| *UA (MMPH) – Nr. 15/2017 për Kriteret për Përcaktimin e Zonave të Mbrojtura Sanitare të Burimeve të Ujit* | <https://gzk.rks-gov.net/ActDetail.aspx?ActID=8659> | 1. Qeveria e Kosovës; 2. Ministria e Mjedisit, Planifikimit Hapësinor dhe Infrastrukturës (MMPHI); 3. Komunat; 4. Shfrytëzuesit e burimeve të ujit | 1. T`i përcaktojë me vendim zonat e mbrojtura të burimeve të ujit me propozim të MMPHI; 2. Të mbikëqyr zonat e mbrojtura dhe të ndërmerr masa për mbrojtjen e tyre; 3. T`i hartojnë planet e tyre zhvillimore në pajtim me dispozitat e këtij UA; 4. T`i kryejnë punët hulumtuese dhe t`i hartojnë elaboratet për zonat e mbrojtura si dhe t`i zbatojnë masat në zonën e 1-rë dhe 2-të. |
| *UA (MMPHI)-Nr. 11/22 për Ndryshimin dhe Plotësimin e UA për Kriteret për Përcaktimin e Zonave të Mbrojtura të Burimeve të Ujit* | <https://gzk.rks-gov.net/ActDetail.aspx?ActID=68578> | Si më sipër | Si më sipër |
| *UA (MMPH)-Nr. 03/2018 për Procedurat për Leje Ujore* | <https://gzk.rks-gov.net/ActDetail.aspx?ActID=17824> | 1. Ministria e Mjedisit, Planifikimit Hapësinor dhe Infrastrukturës (MMPHI) 2. Komunat | 1. T`i lëshojë aktet ujore dhe të mbikëqyr zbatimin e kërkesave të përcaktuara me leje ujore; 2. T`i lëshojë aktet ujore për shfrytëzim të ujit për në sasi më të vogël (deri 10 l/s) apo për ujitjen e sipërfaqeve më të vogla të tokës. |
| *UA (MMPH)-Nr. 16/2017 për Klasifikimin e Trupave Ujorë Sipërfaqësorë* | <https://gzk.rks-gov.net/ActDetail.aspx?ActID=15797> | Ministria e Mjedisit, Planifikimit Hapësinor dhe Infrastrukturës (MMPHI) | Të hartojë programin e monitorimit dhe të hartojë raport vjetor për statusin e trupave ujorë sipërfaqësorë. |
| *UA (MMPH)-Nr. 17/2017 për Klasifikimin e Trupave Ujorë Nëntokësorë* | <https://gzk.rks-gov.net/ActDetail.aspx?ActID=15798> | Ministria e Mjedisit, Planifikimit Hapësinor dhe Infrastrukturës (MMPHI) | Të hartojë programin e monitorimit dhe të hartojë raport vjetor për statusin e trupave ujorë nëntokësorë. |
| *UA (MMPH)-Nr. 09/2017 për Projektimin, Ndërtimin dhe Shfrytëzimin e Digave* | <https://gzk.rks-gov.net/ActDetail.aspx?ActID=14896> | 1. Ministria e Mjedisit, Planifikimit Hapësinor dhe Infrastrukturës (MMPHI); 2. Operatori i digës. | 1. Të aprovojë, përmes ARPL, projektin e digës dhe të mbikëqyrë ndërtimin dhe operimin e digës; 2. Të ndërmerr të gjitha masat organizative, teknike, financiareqë garantojnë shfrytëzimin normal të digës si dhe të monitorojë sigurinë e digës dhe të raportojë në baza vjetore tek MMPHI. |
| *UA MMPH-Nr. 05/2016 për Statusin e* Pasurisë *Ujore* | <https://gzk.rks-gov.net/ActDetail.aspx?ActID=13027> | Ministria e Mjedisit, Planifikimit Hapësinor dhe Infrastrukturës (MMPHI) | Të përcaktojë kufijtë e pasurisë ujore dhe të menaxhojë pasurinë publike ujore. |
| *UA MMPH-Nr.04/2016 për Kriteret dhe Procedurat për Mbrojtjen e Brigjeve të Ujërrjedhave dhe Akumulacioneve* | <https://gzk.rks-gov.net/ActDetail.aspx?ActID=12849> | Ministria e Mjedisit, Planifikimit Hapësinor dhe Infrastrukturës (MMPHI) | Të zbatojë mbikëqyrjen e eksploatimit të aluvioneve dhe të zbatojë masat për mbrojtjen e brigjeve të ujërrjedhave dhe akumulacioneve dhe ndalesat e përcaktuara me këtë UA. |
| *Rregullore MMPH-Nr. 02/2016 për Mënyrën e Përcaktimit të Prurjes së Pranueshme Ekologjike* | <https://gzk.rks-gov.net/ActDetail.aspx?ActID=12804> | Ministria e Mjedisit, Planifikimit Hapësinor dhe Infrastrukturës (MMPHI) | Të aprovojë prurjen e pranueshme ekologjike dhe ta mbikëqyrë respektimin e saj nga shfrytëzuesi i ujit. |
| *UA MMPH-Nr.02/2015 për Përcaktimin e Kritereve për Përcaktimin e Zonave të Mbrojtura Strategjike* | <https://gzk.rks-gov.net/ActDetail.aspx?ActID=11672> | Ministria e Mjedisit, Planifikimit Hapësinor dhe Infrastrukturës (MMPHI) | T`i menaxhojë zonat e mbrojtura strategjike. |
| *UA MMPH-Nr. 19/2015 për Mbrojtjen nga Veprimet e Dëmshme të Ujërave* | <https://gzk.rks-gov.net/ActDetail.aspx?ActID=11679> | 1. Ministria e Mjedisit, Planifikimit Hapësinor dhe Infrastrukturës (MMPHI); 2. Komunat 3. Agjencia për Reagim Emergjent | 1. Të hartojë (i) vlerësimin preliminar të rrezikut nga vërshimet, (ii) hartat e rrezikut nga vërshimet dhe (iii) planin e menaxhimit të rrezikut nga vërshimet; si dhe t`i zbatojë masat për për mbrojtjen e brigjeve të ujërrjedhave dhe akumulimeve dhe ndalesat e përcaktuara me këtë UA. 2. Të hartojnë planet operative emergjente komunale për mbrojtje nga vërshimet dhe të zbatojnë masat për mbrojtje nga vërshimet në zonat e tyre urbane. 3. Të zbatojë masat dhe veprimet e përcaktuara me ligj në lidhje me planifikimin dhe mbrojtjen nga fatkeqësitë natyrore dhe fatkeqësitë tjera. |
| *UA MMPH-Nr. 20/2015 për Kriteret për Zonat për Larje* | <https://gzk.rks-gov.net/ActDetail.aspx?ActID=11680> | 1. Ministria e Mjedisit, Planifikimit Hapësinor dhe Infrastrukturës (MMPHI). 2. Komunat | 1. Përcakton zonat për larje dhe si dhe kohëzgjatjen e sezonit të larjes. 2. Propozojnë zonat për larje në territorin e komunës. |
| *UA Nr. 12/2013 për Sistemin Informativ Ujor* | <https://gzk.rks-gov.net/ActDetail.aspx?ActID=9944> | Ministria e Mjedisit, Planifikimit Hapësinor dhe Infrastrukturës (MMPHI) | Ta krijojë dhe ta mirëmbajë sistemin informativ ujor, përfshirë kadastrin ujor dhe librin ujor. |
| *UA (MMPH)-Nr. 26/2013 për P ërcaktimin e Mënyrës së Identifikimit dhe Legjitimacionit të Inspektoratit për Ujëra* | <https://gzk.rks-gov.net/ActDetail.aspx?ActID=9951> | Ministria e Mjedisit, Planifikimit Hapësinor dhe Infrastrukturës (MMPHI) | Të lëshojë legjitimacionin (dokumentin e identifikimit zyrtar) për inspektorin e ujërave dhe inspektorin e autorizuar të ujërave. |

**1.3 Problemi kryesor, shkaqet dhe palët e interesuara**

Në Kosovë, problemet në menaxhimin e resurseve ujore janë të shumta dhe përfshijnë praktikisht të gjitha aspektet e këtij sektori. Aktualisht nuk ka një informacion cilësor dhe të plotë për sa i përket sasisë dhe cilësisë së ujërave, nuk ka kontroll efektiv mbi shfrytëzimin e ujërave dhe eksploatimin e aluvioneve të lumenjve, nuk ka mbikëqyrje të cilësisë së shkarkimit të ujërave të ndotura etj.

Shkalla e implementimit të objektivave nga dokumentet e politikave dhe dokumentet strategjike është jashtëzakonisht e ulët. Gjithashtu, shkalla e zbatimit të legjislacionit në fushën e ujërave është e papërfillshme[[6]](#footnote-6).

Prandaj, duke e pasur parasysh gjendjen aktuale, definimi i qartë i strukturës institucionale dhe kompletimi i kornizës ligjore për ujëra si dhe krijimi i një sistemi të qëndrueshëm të financimit të resurseve ujore janë tri shtyllat e domosdoshme për zhvillimin e sektorit të resurseve ujore.

Legjislacioni i resurseve ujore duhet të kompletohet në pajtim me politikat e Qeverisë dhe duhet të jetë në tërësi i harmonizuar me legjislacionin e ujërave të BE-së. Sistemi i financimit, në anën tjetër, duhet të jetë i bazuar në parimet ndotësi paguan dhe shfrytëzuesi paguan, si dy parime që zbatohen universalisht për menaxhimin e ujërave dhe mbrojtjen e mjedisit.

Ligji për Ujërat e Kosovës (Nr. 04/L-147) është miratuar nga Kuvendi i Kosovës më 19 mars 2013 dhe është dekretuar më 5 prill 2013. Me këtë ligj rregullohen çështjet që kanë të bëjnë me resurset ujore si dhe çështjet që kanë të bëjnë me menaxhimin e ujërave: shfrytëzimi i ujërave, mbrojtja e ujërave, mbrojtja nga ujërat etj.

Gjatë procesit të hartimit të akteve nënligjore që kërkohen sipas këtij ligji, janë identifikuar një numër i konsiderueshëm i **mangësive**, qoftë në aspektin teknik e gjithashtu në atë përmbajtësor që si të tilla shkaktojnë paqartësi dhe rrjedhimisht e bëjnë të vështirë zbatimin e këtij ligji.

Konkretisht, në ligj ka kundërthënie dhe paqartësi për konceptet bazë për menaxhimin e ujërave, si: resursi ujor, pasuria ujore, monitorimi i ujërave, e drejta ujore etj.

Për më tepër, ky ligj në formën si është, ka **dështuar t`i transpozojë** shumë prej koncepteve dhe parimeve të Direktivës Kornizë për Ujëra (Direktiva e BE 2000/60/EC) që është legjislacioni bazë i BE-së në fushën e menaxhimit të resurseve ujore. Kështuqë, nëse kihet parasysh se përafrimi i legjislacionit vendor me legjislacion të BE-së (*acquis*) përbën një ndër shtyllat kryesore që shpiejnë Kosovën drejtë integrimit Evropian, transpozimi i plotë i kësaj direktive dhe direktivave tjera të ujit në legjislacionin përkatës të Kosovës që rregullon menaxhimin e resurseve ujore është i domosdoshëm.

Një ndër problemet kryesore të ligjit është se nuk e ka përcaktuar qartësisht vijën ndarëse ndërmjet përgjegjësive për (i) funksionet e menaxhimit të resurseve ujore dhe (ii) funksionit të hartimit të politikave dhe mbikëqyrjes administrative të zbatimit të ligjit.

Për të kuptuar në mënyrë më specifike problemin aktual në fushën që trajtohet me këtë koncept dokument, është zhvilluar dhe elaboruar pema e problemit në vijim.

Figura 3: Pema e problemit, që paraqet problemin kryesor, shkaqet e tij dhe efektet

**Nuk ka informacion mbi sasinë dhe cilësinë (statusin) e ujërave**

**Nuk ka mbikëqyrje të cilësisë së ujërave të ndotura të shkarkuara**

|  |
| --- |
| **Nuk ka kontroll efektiv mbi shfrytëzimin e ujërave** |

|  |
| --- |
| **Nuk ka kontroll mbi shfrytëzimin e aluvioneve** |

**E f e k t e t**

|  |
| --- |
| **P r o b l e m i**  **MENAXHIMI I KEQ I RESURSEVE UJORE** |

|  |
| --- |
| **Mangësitë e shumta të Ligjit për Ujëra** |

**S h k a q e t**

**Legjislacioni jokonsistent dhe konfuz**

**Kapacitetet e kufizuara zbatuese në fushën e ujërave**

1.4 Krahasimi me vendet tjera – testi i konkurrueshmërisë rregullative

Për qëllime të këtij koncept dokumenti është analizuar legjislacioni për fushën e menaxhimit të resurseve ujore i disa prej shtetve të rajonit - Kroacisë, Malit të Zi dhe Sllovenisë.

*1.4.1 Legjislacioni për Ujëra i Republikës së Kroacisë*

Menaxhimi i ujërave në Kroaci është rregulluar me dy ligje:

1) Ligjin për Ujëra dhe

2) Ligjin për Financimin e Menaxhimit të Ujërave.

**Ligji për Ujëra** (NN 66/2019)që është aktualisht në zbatim në Kroaci është miratuar në vitin 2019. Ky ligj, deri sot, është amenduar dy herë: më 2021 dhe tash së voni në muajin maj 2023. Sidomos ka qenë gjithëpërfshirës plotësim-ndryshimi i fundit i vitit 2018, që përmban 113 nene.

Ligji është mjaft voluminoz – përbëhet nga 254 nene. Me të rregullohen në hollësi të gjitha aspektet që kanë të bëjnë me menaxhimin e resurseve ujore si dhe me shërbimet e ujit (shërbimet e furnizimit me ujë dhe kanalizimit). Gjithashtu, me këtë Ligj rregullohet statusi juridik i ujërave, pasurisë ujore dhe objekteve ujore, menaxhimin e cilësisë dhe sasisë së ujërave, mbrojtjen nga veprimet e dëmshme të ujërave, veprimtarinë e ujitjes dhe furnizimit me ujë dhe kanalzimit, kuadri institucional për kryerjen e këtyre veprimtarive dhe çështje tjera të lidhura me ujëra dhe pasurinë ujore.

Me këtë Ligj janë transpozuar në rregullimin ligjor të Kroacisë të gjitha direktivat relevante të BE-së nga fusha e ujërave, 13 sish, si Direktiva Kornizë e Ujërave, Direktiva për Ujin e Pijshëm, Direktiva për Përmbytje, Direktiva për Ujërat Nëntokësore, Direktiva pë Ujërat për Larje etj.

Aktet nënligjore të nxjerra në mbështetje të Ligjit për Ujëra (rregullore, dekrete, vendime) janë të konsiderueshme në numër – gjithsej 38. Me to rregullohen më hollësisht çështje specifike si mënyra e lëshimit të akteve ujore dhe e dhënies së koncesioneve, përcaktimi i zonave të mbrojtjes së burimeve të ujit, monitorimi dhe cilësia e ujërave, kushtet për kryerjen e punëve hidogjeologjike, kontrollimin e cilësisë së ujërave, vlerat kufizuese të efluentit, etj. Shumica e këtyre akteve kanë pësuar plotësim-ndryshime të shumta (mbi 100 sosh).

**Ligji për Financimin e e Menaxhimit të Ujërave** (NN 153/2009) është miratuar gjithashtu në vitin 2009. Edhe ky ligj ka pësuar disa plotësim-ndryshime, gjithsej 6 (më 2011, 2013, 2014, 2015, 2016, 2017 dhe 2019). Ky ligj i ka 98 nene.

Me këtë ligj përcaktohen burimet e mjeteve për financimin e e menaxhimit të ujërave, e posaqërisht pagesat ujore, përfshirë obligimin e pagesës, mënyrën e përllogaritjes, përcaktimin e lartësisë, destinimin e shpenzimit e këtyre mjeteve dhe çështjeve tjera të lidhura me realizimin dhe shfrytëzimin e këtyre mjeteve.

Aktet nënligjore të nxjerra në mbështetje të këtij ligji janë 10. Me këto akte janë rregulluar mënyra e përllogaritjes së pagesave ujore si: kontributi ujor, pagesa për shfrytëzim të ujërave, pagesa për shkarkim të ujërave të ndotura dhe pagesa për rregullimin e ujërave. Gjithashtu me këto akte janë rregulluar lartësia e këtyre pagesave.

Si konkluzion, kuadri ligjor që rregullon menaxhimin dhe financimin e ujërave në Kroaci është gjithëpërfshirës dhe mirë i përpunuar. Ky kuadër ligjor konsiston prej 2 ligjeve (me 361 nene) dhe 48 akteve nënligjore. Procesi ligjor është mjaft dinamik që nënkupton plotësim-ndryshimin e shpeshtë të ligjeve dhe akteve nënligjore – nga viti 2009 Ligji për Ujëra është amenduar 5 herë ndërkaq Ligji për Financimin e Menaxhimit të Ujërave është amenduar 6 herë.

*1.4.2 Legjislacioni i ujërave i Republikës së Malit të Zi*

Kuadri ligjor për menaxhimin dhe financimin e ujërave në Mal të zi konsiston nga 2 ligje:

1) Ligji për Ujëra dhe

2) Ligji për Financimin e Menaxhimit të Ujërave

**Ligji për Ujëra**(Nr. 027/07) është miratuar në vitin 2007. Prej kësaj kohe ky ligj është plotësuar dhe ndryshuar 7 herë: në vitin 2010, 2011, 2015, 2016, 2017 dhe 2018.

Me këtë ligj përcaktohet statusi juridik dhe mënyra e menaxhimit të integruar të menaxhimit të ujërave dhe objekteve ujore, kushtet dhe mënyra e kryerjes së veprimtarisë ujore dhe çështje tjera me rëndësi për menaxhimin e ujërave dhe pasurisë ujore .

Aktet nënligjore të miratuara në mbështetje të këtij ligji konsistojnë nga rregulloret (që miratohen nga ministria), dekretet që miratohen nga qeveria, dhe vendimet që gjithashtu miratohen nga qeveria. Janë nxjerrë gjithsej 11 akte nënligjore në bazë të këtij ligji.

**Ligji për Financimin e Menaxhimit të Ujërave**(Nr. 65/08)është miratuar në vitin 2008 dhe është plotësuar dhe ndryshuar në vitin 2010, 2011 dhe në vitin 2020.

Me këtë ligj rregullohen burimet e mjeteve të financimit të menaxhimit të ujërave, mënyra e përllogaritjes dhe pagesës së pagesave për mbrojtjen dhe shfrytëzimin e ujërave dhe pasurisë ujore si dhe çështjet tjera me rëndësi për sigurimin dhe shfrytëzimin e këtyre mjeteve.

Në mbështetje të këtij ligji është nxjerrë një akt nënligjor/rregullore që përcakton lartësinë dhe mënyrën e përllogaritjes së pagesave ujore.

Si konkluzion, menaxhimi dhe financimi i menaxhimit të ujërave në Mal të Zi është rregulluar me 2 ligje (Ligjin për Ujëra dhe Ligjin për Financimin e Menaxhimit të Ujërave) e dhe 12 akte nënligjore. Ligji për Ujëra i ka 196 nene, ndërkaq Ligji për Financimin e Menaxhimit të Ujërave 27 nene.

*1.4.3 Legjislacioni për Ujëra i Republikës së Shqipërisë*

**Ligji për Ujëra i Shqipërisë** (Nr. 111/2012) është emërtuar si Ligji për Menaxhimin e Integruar të Burimeve Ujore dhe është miratuar në vitin 2012.

Dispozitat e këtij ligji kanë si objekt:

a) sigurimin, mbrojtjen dhe shfrytëzimin racional të burimeve ujore;

b) zbatimin e planeve konkrete për përmirësimin e burimeve ujore, mbrojtjen e ujërave sipërfaqësore, të ujërave ndërkufitare, të ujërave nëntokësore dhe të statusit të tyre;

c) promovimin e përdorimit të qëndrueshëm të ujit nëpërmjet mbrojtjes afatgjatë të burimeve ujore;

ç) zbatimin e metodave dhe kushtet për menaxhimin e integruar, përdorimin racional të burimeve ujore e mbrojtjen e cilësisë ekologjike të tyre;

d) krijimin e strukturave administrative për menaxhimin e burimeve ujore, si dhe ushtrimin e funksioneve të tyre;

dh) marrjen e masave për zbutjen efektive të përmbytjeve dhe thatësirave;

e) monitorimin e statusit të ujërave, përdorimin racional dhe pakësimin e ndotjes;

ë) parandalimin e përkeqësimit të mëtejshëm, mbrojtjen dhe përmirësimin e gjendjes së brigjeve, të ekosistemeve tokësore dhe ligatinave që varen drejtpërdrejt nga ekosistemet ujore.

Me këtë ligj përcaktohet që e drejta ujore ndahet nga organet e administrimit dhe menaxhimit të burimeve ujore të cilët e lëshojnë 3 lloje të akteve për të drejtën ujore si vijon: (i) autorizime, (ii) leje dhe (iii) kontrata koncesioni, “duke u bazuar në parimet e proporcionalitetit, efiçencës dhe deburokratizimit, në zvogëlimin e barrierave administrative, si dhe në përputhje me procedurat e përcaktuara me ligj të veçantë ose me vendim të Këshillit të Ministrave.”

Me këtë ligj është përcaktuar në formë të detajuar (gjë që është veçanti krahasuar me vendet tjera rajonale) përparësia në shfrytëzimin e ujërave si vijon:

a) furnizimin me ujë të popullsisë, përfshirë edhe kërkesat e industrive që ndodhen brenda vijës kufizuese të qendrave të banuara dhe që kanë një nivel të ulët konsumi;

b) përdorimet për ujitje, bujqësi e akuakulturë;

c) përdorime për prodhim energjie elektrike nëpërmjet burimeve hidrike;

ç) përdorime të tjera industriale, që nuk përfshihen në kategorinë e mësipërme, përfshirë edhe përdorime në miniera;

d) peshkim;

dh) transport ujor;

e) argëtim e turizëm, përfshirë lundrimin për zbavitje;

Çështjet financiare janë rregulluar me këtë ligj, që d.m.th. se nuk ka ligj të veçantë për financimin e menaxhimit të ujërave siç ishte rasti me Kroacinë dhe Malin e Zi. Për më tepër, aspektet financiare me këtë ligj nuk janë rregulluar detajisht – janë gjithsej 3 nene me të cilët janë rregulluar sipërfaqësisht tarifat për shfrytëzim të ujit dhe mënyra e grumbullimit të tyre.

Ligji për Ujëra i Shqipërisë i ka gjithsej 104 nene dhe në masë të madhe e ka transpozuar legjislacionin e BE-së në fushën e ujërave. Aktualisht është në proces plotësim-ndryshimi i këtij ligji.

*1.4.4 Krahasimi me legjislacionin pë ujëra të Kosovës*

Duhet të theksohet se Ligji për Ujëra i Kosovës është **i kufizuar në vëllim** duke i trajtuar në mënyrë të mangët dhe jo të plotë çështjet që janë objekt i rregullimit të këtij ligji. Siç u pa më sipër, përpos në rastin e Shqipërisë, të gjitha ligjet për ujëra të vendeve të rajonit i kanë mbi 200 nene (Kroacia-254, Serbia-228, Bosnja e Hercegovina-222, Sllovenia-217, Maqedonia-265, ), ndërkaq Ligji për Ujëra i Kosovës i ka vetëm 113 nene.

Në anën tjetër, Kroacia dhe Mali i Zi të cilët kanë legjislacion mjaft të avancuar në fushën e ujërave, kanë ligje të veçanta për financimin e menaxhimit të ujërave, ndërkaq Kosova dhe Shqipëria nuk kanë ligje të veçanta por aspektet financiare i kanë të përfshira në ligjet e tyre respektive për ujëra. Vlerësohet se praktika e Kroacisë dhe Malit të Zi është model i mirë për faktin se me ligj të veçantë për financimin e menaxhimit ë ujërave mundësohet rregullim i detajuar dhe gjithëpërfshirës i aspekteve të financimit

Palët kryesore të interesit në fushën e administrimit të ujërave dhe përgjegjësitë e tyre janë dhënë në tabelën më poshtë:

|  |  |  |  |
| --- | --- | --- | --- |
| Institucioni | | | Përgjegjësitë kryesore |
| [Kuvendi i Republikës së Kosovës](https://kuvendikosoves.org/shq/ballina/) | * Organi më i lartë ligjvënës që miraton Kushtetutën, ligje, rezoluta, deklarata dhe akte të tjera të përgjithshme, * Ratifikon traktate ndërkombëtare, * Miraton buxhetin e Republikës së Kosovës, * Mbikëqyr punën e Qeverisë dhe të institucioneve të tjera publike, që në bazë të Kushtetutës dhe të ligjeve i raportojnë Kuvendit (p.sh. ARRU), * Ushtron funksionin legjislativ dhe mbikëqyrës përmes trupave punues të vet, Komisionet Parlamentare, p.sh. [Komisioni për Mjedis, Ushqim, Bujqësi, Planifikim dhe Zhvillim](https://kuvendikosoves.org/shq/komisionet/komisioni/?committee=52) (që mbikëqyrë MMPHI dhe MBPZHR), [Komisioni për Ekonomi, Industri, Ndërmarrësi dhe Tregti](https://kuvendikosoves.org/shq/komisionet/komisioni/?committee=51) (që mbikëqyrë ARRU, ME – pra ndërmarrjet publike, etj.). | |
| [Autoriteti Rregullator për Shërbimet e Ujit](http://www.arru-rks.org/) (ARRU) | * Autoritet i pavarur, që i përgjigjet Kuvendit, përgjegjës për rregullimin e veprimtarive të ofruesve të shërbimit të ujit në Kosovë * Rregullator ekonomik i sektorit të shërbimeve të ujërave * Siguron ofrimin e shërbimeve cilësore, efiçente, dhe të sigurta në baza jo-diskriminuese për tërë konsumatorët në Kosovë * Licencon ofruesit e shërbimeve (Kompanitë Rajonale të Ujit) dhe mbikëqyr zbatimin e kushteve të përcaktuara me licencë të shërbimit * Përcakton tarifat e shërbimit për ofruesit e shërbimeve, duke siguruar që tarifat të jenë të drejta dhe të arsyeshme dhe të mundësojnë qëndrueshmërinë financiare të ofruesve të shërbimeve * Vendos standardet e shërbimit dhe mbikëqyrjen e zbatimit nga ofruesit e shërbimeve të këtyre standardeve * Monitoron performancën e KRU-ve për kundrejt kushteve të përcaktuara me licencën e shërbimit si dhe caqet e përcaktuara me procesin tarifor * Zgjidh ankesat e konsumatorëve në shkallën e dytë në procedurën administrative * Harton dhe miraton rregulloret, standardet dhe vendimet rregullatorë * Inspekton standardet e shërbimit dhe mbikëqyrjen e zbatimit të akteve ligjore të ARRU | |
| Këshilli Ndërministror për Ujëra (KNU) | | | * Organ vendimmarrës dhe mbikëqyrës i sektorit të ujërave si tërësi. Udhëhiqet nga Kryeministri dhe përbëhet nga Ministrat e MMPHI (për resurse ujore), ME (për shërbime ujore), MF (financa dhe buxhet) dhe MBPZHR (për ujitje) si komuniteti aktiv i donatorëve në sektorin e ujërave (por pa të drejtë vote). * Koordinon dhe mbështet institucionet përkatëse në menaxhimin e ujërave në procesin e vendimmarrjes dhe propozimin e masave për zhvillimin, shfrytëzimin dhe mbrojtjen e resurseve ujore * Mbështet Qeverinë në përpilimin e strategjisë dhe legjislacionit të ujërave * Siguron udhëzime të përgjithshme për reformën dhe zhvillimin e përgjithshëm të sektorit të ujërave * Shërben si një forum për mbledhjen dhe vlerësimin e përvojave pozitive të sektorit të ujit, por edhe të metat e zbatimit, komunikimit dhe bashkëpunimit. * Ofron një platformë për zhvillimin e politikave për reformimin e sektorit të ujit duke marrë parasysh këndvështrime të ndryshme, nga përdoruesit e ujit deri tek ofruesit e ujit * Zhvillon dhe miraton politikat e nevojshme për të siguruar qëndrueshmërinë e reformave dhe investimeve në sektorin e ujit * Sekretariat i Këshillit është Zyra për Planifikim Strategjik pranë ZKM |
| [Ministria e Mjedisit, Planifikimit Hapësinor dhe Infrastrukturës](https://mmphi.rks-gov.net/al/home) (MMPHI) | | | * Institucioni bartë për resurset ujore, për administrimin, planifikimin dhe menaxhimin e tyre * Pronari, në emër të shtetit, i resurseve ujore dhe infrastrukturës së resurseve ujore * Zbaton ligjet dhe aktet nënligjore mbi resurset ujore * Zhvillon politikat për resurset ujore * Zhvillon dhe zbaton strategjinë shtetërore të ujërave dhe planet e menaxhimit të pellgjeve lumore * Bashkëpunon me vendet fqinje për menaxhimin e ujërave ndërkufitare |
|  | | | * Propozon, harton dhe përcjell zbatimin e dokumenteve të politikave/strategjive në fushën e resurseve ujore; * Propozon dhe harton legjislacionin në fushën e resurseve ujore; * Zhvillon dhe mirëmban sistemin informativ ujor; * Përcjellë dhe mbështet përafrimin e legjislacionit kosovar në fushën e ujërave me ‘aqcuis communitaire’; * Identifikon dhe propozon nevojat për investime dhe financim në fushën e resurseve ujore; * Ofron mbështetje për çështjet që kanë të bëjnë me anëtarësimin në organizatata ndërkombëtare për resurset ujore dhe implementimin e tyre; * Bashkëpunon me ministritë dhe institucionet tjera me qëllim të koordinimit te zhvillimit dhe koordinimit të politikave ujore; * Mbështet bashkëpunimin ndërkombëtarë dhe bilateral në fushën e resurseve ujore; * Përgatit instrumente ekonomike dhe kornizaafatmesme të shpenzimeve për sektorin e ujërave. |
| [Autoriteti i Rajonit të Pellgjeve Lumore](http://arpl-ks.com/home) (ARPL) | | | * Organi kyç për menaxhimin e resurseve ujore të Kosovës që do të duhej të ishte agjenci ekzekutive në vartësi të Ministrit të MMPHI * Harton planet për menaxhimin e pellgjeve lumore, udhëheq procedurat deri në miratimin e tyre, përfshirë kontrollin e zbatimit dhe përditësimin e planit * Përcakton vijat e plotave, vijat e zonave erozive, kufijtë e pellgjeve lumore dhe zbaton procedurat përkatëse deri në nxjerrjen e vendimeve përfundimtare * Përgatitë bazën profesionale dhe zbaton procedurat për ruajtje dhe mbrojtje të resurseve ujore në nivel të pellgut lumor, si dhe mban regjistra për zonat erozive, zonat sanitare, zonat të ndjeshme, koncesione, shpronësime * Zbaton procedurat për dhënien e lejeve ujore, koncesioneve, shpronësimeve, si dhe përgatit propozime për ruajten dhe mbrojten e ujërave nga ndotja, financimin dhe zhvillimin e resurseve ujore * Sistemon dhe përditëson të dhënat për resurset ujore, inertet, objektet dhe pajisjet ujore, zonat erozive * Ruan dhe mbron ujërat ndërkufitare dhe merr pjesë në proceset e bashkëpunimit ndërkufitar dhe rajonal * Siguron pjesëmarrjen e publikut dhe hisedarëve në vendimmarrje në çdo fazë të hartimit dhe zbatimit të dokumenteve për menaxhimin e pellgut lumor |
| Departamenti për Inspektimin e Mjedisit, Natyrës dhe Ujërave (DIMNU) | | | * Përcjell dhe plotëson data bazën e operatorëve, shqipton masa në bazë të dispozitave ligjore në fuqi, si dhe evidenton inspektimet e kryera * Harton dhe plotëson data bazën lidhur me operatorët sipas lëmenjve përkatës * Koordinon punën me departamentet e MMPHI-së, lidhur me pranimin e komenteve dhe sugjerimeve lidhur me zbatimin e legjislacionit * Koordinon punët në fushat përkatëse me inspektoratet të nivelit komunal * Pranon ankesat dhe parashtesat nga asociacionet e ndryshme dhe qytetarët lidhur me lëmit përkatëse, dhe të njëjtat i shqyrton konform ligjeve në fuqi |
| [Agjencia për Mbrojtjen e Mjedisit të Kosovës](https://www.ammk-rks.net/) (AMMK) | | | * Organ që i përgjigjet Ministrit të MMPHI * Kryen detyra administrative profesionale dhe hulumtuese në fushën e mbrojtjes së mjedisit dhe resurseve ujore * Raporton gjendjen e mjedisit, përfshirë resurset ujore, furnizimin me ujë, ndotjen e ujërave, deponimin e llumit të pa-trajtuar, eutrofikimin dhe monitorimin e ujërave sipërfaqësore |
| [Instituti Hidro-Meteorologjik i Kosovës](https://ihmk-rks.net/) (IHMK) | | | * Organ në kuadër të AMMK, ndonëse ligji për veprimtaritë hidrometeorologjike e trajton si agjenci ekzekutive, pra në vartësi të Ministrit * Planifikon, vendos, pajisë, mirëmban dhe zhvillon sistemet ose rrjetet kombëtare të stacioneve meteorologjike, hidrologjike * Kryen matje sistematike dhe monitoron elementet hidrologjike, meteorologjike dhe dukuritë përmes sistemit kombëtar të rrjetit hidrologjik dhe meteorologjik * Mbështet institucionet kompetente me paralajmërimin e hershëm të thatësisë dhe përmbytjeve * Monitoron dhe analizon ndryshimet e gjendjes së motit, klimës, resurseve ujore dhe regjimit ujor të ujërave sipërfaqësore dhe nëntokësore, rrezatimit diellor, energjisë potenciale diellore, të erës dhe të ujit; * Kontribuon në aktivitete hidrometeorologjike ndërkufitare në lidhje me cilësinë dhe sasinë e ujit |
| [Ministria e Bujqësisë, Pylltarisë dhe Zhvillimit Rural](https://www.mbpzhr-ks.net/sq/ballina) (MBPZHR) | | | * Zhvillon politikat dhe zbaton ligjet për zhvillimin e bujqësisë dhe vendosjen e standardeve për mirëmbajtje * Zhvillon politikat për të ndihmuar administrimin dhe menaxhimin e sektorit pyjor, përfshirë mbrojtjen, aktivitetet e ripyllëzimit * Zhvillon politikat në lëmin e ujitjes * Zhvillon politikat dhe zbaton ligjet për shfrytëzimin e tokës me qëllim të mbrojtjes së saj |
| [Agjencia e Menaxhimit Emergjent](https://ame.rks-gov.net/) (AME) | | | * Agjenci në kuadër të Ministrisë së Punëve të Brendshme * Identifikon, siguron, analizon dhe vlerëson të dhënat për rreziqet e mundshme që rrezikojnë jetën, të mirat materiale dhe mjedisin në përgjithësi * Kujdeset për organizimin dhe funksionimin e sistemit të monitorimit, lajmërimit dhe alarmimit * Monitoron dhe elaboron vlerësimin e rreziqeve dhe dokumenteve teknike për planifikimin e mbrojtjes, shpëtimit dhe ndihmës si dhe drejtimin dhe koordinimin e masave për parandalim dhe lehtësimin e pasojave * Harton planet kombëtare të reagimit emergjent në bashkëpunim me ministritë dhe agjencitë qeveritare * Organizon, pajisë dhe trajnon strukturat qendrore të mbrojtjes, shpëtimit dhe ndihmës * Klasifikon resurset për mbrojtje, shpëtim dhe ndihmë; si dhe krijon dhe mirëmban rezervat materiale kombëtare për raste të fatkeqësive natyrore |
| [Instituti Kombëtar i Shëndetësisë Publike të Kosovës](http://www.niph-rks.org/) (IKSHP) | | | * Institut që vepron në kuadër të Ministrisë së Shëndetësisë, rregullator për shëndet publik * Monitoron, hulumton dhe vlerëson sigurinë e ujit të pijshëm, ujit për rekreacion dhe situatës së furnizimit me ujë për pije në të gjithë territorin e Republikës së Kosovës * Siguron që institucionet kompetente dhe konsumatorët të jenë të informuar dhe të këshilluar në raste kur furnizimi nuk përmbush vlerat parametrike * Shqyrton rezultatet nga monitorimi i gjendjes së ujit që vihet në dispozicion nga MMPHI, në veçanti në lidhje me rezultatet e klasifikimit të organizmave të ujërave sipërfaqësor dhe të atyre të ujërave nëntokësorë, të paraparë për prodhimin e ujit të pijes * Kërkon nga furnizuesit e ujit që të ndërmarrin masat e nevojshme korrigjuese për të ulur apo eliminuar rrezikun nga mospërputhja e cilësisë së ujit të pijes me vlerat parametrike të përcaktuara me UA |
| [Ministria e Ekonomisë](https://me.rks-gov.net/) (ME) | | | * Institucioni bartës për shërbime ujore (furnizim me ujë, kanalizim dhe trajtim të ujërave të ndotura, si dhe ujitje), përgjegjës investimet në këtë sektor dhe për Kompanitë Rajonale të Ujit dhe Kompanitë Rajonale të Ujitjes * Përgatit dhe zbaton politika, të cilat nxisin rritjen dhe stabilitetin ekonomik, mundësojnë zhvillimin e biznesit vendas, nxisin bashkëpunimin ekonomik për tërheqjen e investimeve të huaja, garantojnë konkurrencën dhe një treg të sigurt, sigurojnë një zhvillim të qëndrueshëm e perspektiv të burimeve energjetike e minerare të vendit, sigurojnë zhvillimin e sektorit të telekomunikacionit dhe teknologjisë informative, si dhe garantojnë efiçiencë në administrimin e ndërmarrjeve publike |
| Shërbimi Gjeologjik i Kosovës (SHGJK) | | | * Bën studime hidrogjeologjike, ujërave nëntokësore, ujërave minerale dhe gjeotermale * Kryen studime dhe punime zhvillimore, hulumtime gjeo-shkencore dhe projekte ndërkombëtare në fushën e gjeologjisë, studimin e ujërave nëntokësore në bazë të programeve të veçanta * Krijon bazën e të dhënave gjeologjike, bilanceve të rezervave të mineraleve të dobishme, rezervave të ujërave nëntokësore, rreziqeve gjeologjike * Kryen studime gjeologjike sistematike bazë në tokë, në liqene, nëpërmjet hartografimeve komplekse * Përpilon harta gjeologjike në shkallë të ndryshme dhe harta hidrogjeologjike |
| [Njësia për Politika dhe Monitorim të Ndërmarrjeve Publike](https://me.rks-gov.net/npmnp/) (NJPMNP) | | | * Mbështet ME dhe Qeverinë në ushtrimin e përgjegjësive për ndërmarrjet publike (NP) * Përgatitë dhe i dorëzon Ministrit, për transmetim në Qeveri, analiza dhe rekomandime lidhur me çështjet e ndërmarrjeve publike qendrore që janë në kompetencën e Ministrit dhe /ose Qeverisë * Përgatitë dhe i dorëzon Ministrit propozim-procedurat për mbikëqyrjen e ndërmarrjeve publike qendrore dhe monitoron përputhjen e tyre me Ligjin për Ndërmarrjet Publike dhe legjislacionin përkatës në fuqi * Mbledh të dhënat përkatëse mbi ndërmarrjet publike dhe ofron përkrahje sipas nevojës për Divizionin për Buxhet dhe Financa lidhur me të gjitha aspektet e Buxhetit të Kosovës që ndërlidhen me ndërmarrjet publike * Merr pjesë në takimet e bordit të ndërmarrjeve publike, në emër të aksionarit * Organizon kurs të trajnimit në fushën e qeverisjes korporative për drejtorët (anëtarët e Bordit) e ndërmarrjeve publike dhe vlerëson efektshmërinë e drejtorëve të NP |
| Kompanitë Rajonale të Ujit (KRU) | | | * Furnizimi i shërbimeve të ujit (furnizim me ujë të pijes, kanalizim dhe trajtim i ujërave të ndotura) bëhet përmes 7 KRU-ve (Prishtina, Mitrovica, Hidrodrini, Gjakova, Hidroregjioni Jugor, Bifurkacioni dhe Hidromorava) të regjistruara si shoqëri aksionare dhe të licencuara nga ARRU * Janë në pronësi publike të mbikëqyrura nga Ministria e Ekonomisë si aksionar i aseteve në emër të Qeverisë përmes Bordeve të Drejtorëve * Kanë marrëveshje të shërbimit me secilën komunë në zonën e shërbimit të tyre, ku përcaktohen obligimet e ndërsjella mes KRU-ve dhe Komunave |
| Komunat | | | * Janë përgjegjëse për ofrimin e shërbimeve të ujit dhe ushtrojnë përgjegjësi përmes KRU-ve në bazë të marrëveshjeve të shërbimit të cilat përcaktojnë të drejtat dhe obligimet reciproke * Kanë përgjegjësi edhe për resurset ujore (p.sh. mbrojtjen nga efektet e dëmshme të ujërave; mbrojtjen e shtretërve, brigjeve të ujërrjedhave dhe kanaleve brenda zonave urbane; përcaktimin e zonave erozive brenda zonave urbane; rregullimin e rrëkeve dhe lumenjve brenda zonave urbane; caktimin e zonave për larje në bashkëpunim me MMPHI dhe IKSHPK; lëshimin e lejeve ujore për veprimtari të caktuara me UA; ndarjen e mjeteve financiare për administrimin e resurseve ujore në zonat urbane; mbikëqyrjen inspektuese përmes inspektorëve të autorizuar komunal për ujëra, si dhe të harmonizojnë planet e tyre urbane/rregullative me PMPL) * Kanë përgjegjësi për kanalizimin e ujërave atmosferike. |
| Subjektet afariste | | | * Subjektet që kanë interes për shfrytëzimin e ujërave për ambalazhim dhe shitje; * Subjektet që kanë interes për shfrytëzim të resurseve ujore për gjenerim të energjisë * Subjektet që kanë interes për shfrytëzim të resurseve ujore për qëllime rekreative * Subjektet që shfrytëzojnë resurset ujore për furnizim publik me ujë * Subjektet që shkarkojnë ujërat e ndotura urbane dhe ujërat e ndotura industriale në trupat ujorë apo në sistemin e kanalizimit publik |
| Personat fizikë dhe juridikë | | | * Personat që kanë interes të çfarëdo natyre në pasurinë/tokën ujore. |

Kapitulli 2: Objektivat

Qëllimi i përgjithshëm i këtij koncept dokumenti është që të krijohet korniza e duhur ligjore e cila mundëson (i) zhvillimin dhe shfrytëzimin e qëndrueshëm të resurseve ujore, të cilat janë të domosdoshme për shëndetin publik, mbrojtjen e mjedisit dhe zhvillimin ekonomik në Republikën e Kosovës, (ii) mbrojtjen e resurseve ujore nga ndotja dhe tejshfrytëzimi me qëllim të mbrojtjes së jetës dhe shëndetit të njerëzve dhe ekosistemeve ujore, (iii) mbrojtjen e njerëzve dhe pronave nga përmbytjet dhe veprimet tjera të dëmshme të ujërave, si dhe (iv) krijimin dhe zhvillimin e kapaciteteve të duhura institucionale për menaxhimin e ujërave.

2.2 Objektivat specifike

Objektivat specifike që synohet të arrihen me këtë koncept dokument janë si vijon:

1) Transpozimi i legjislacionit të BE-së (‘acuis’) nga fusha e ujërave në legjislacionin vendor;

2) Korrigjimi i mangësive të ligjit aktual për ujëra me qëllim që të tejkalohen paqartësitë dhe problemet që ndikojnë negativisht në administrimin e qëndrueshëm të resurseve ujore.

3) Përkufizimi i qartë i kuadrit institucional për administrimin e resurseve ujore si dhe roleve dhe përgjegjësive të tyre.

2.2.1 Transpozimi i legjislacionit të BE-së në fushën e ujërave

Transpozimi i legjislacionit të BE-së nga fusha e ujërave është paraparë me Strategjinë Shtetërore të Ujërave 2017-2036.

Për më tepër, përafrimi i legjislacionit vendor me legjislacion të BE-së (acquis) përbën një ndër shtyllat kryesore që shpiejnë Kosovën drejt integrimit Evropian. Në funksion të procesit integrues, institucionet e Republikës së Kosovës kanë ndërtuar infrastrukturën përkatëse ligjore për përafrimin e legjislacionit vendor me acquis.

Sa i përket transpozimit të legjislacionit të BE-së nga fusha e ujërave, siç u theksua në kapitullin paraprak, një numër i konsiderueshëm i definicioneve dhe koncepteve të Direktivës Kornizë të Ujërave (DKU) dhe direktivave tjera të ujërave nuk janë transpozuar me ligjin e ujërave që është në fuqi.

Duke pasur këtë parasysh, e me qëllim të transpozimit të dispozitave të direktivave të ujit të BE-së, prej vitit 2015 deri në vitin 2022 janë hartuar dhe miratuar një numër të madh të akteve nënligjore me të cilat janë transpozuar shumica e kërkesave të DKU. Megjithatë, duke pasur parasysh faktin se DKU është një prej akteve ligjore më të rëndësishme të EU në fushën e mjedisit me qasje gjithëpërfshirëse, që si e tillë shërben si kornizë ligjore për direktivat tjera, kjo direktivë do të duhej të transpozohej me legjislacion primar, d.m.th. me Ligjin për Ujëra, meqenëse transpozimi i saj përmes akteve nënligjore i dobëson dispozitat e DKU dhe direktivave tjera të ujërave të adoptuara në pajtim me dhe në bazë të DKU (direktiva e ujit të pijshëm, direktiva e trajtimit të ujërave të ndotura urbane, direktiva e ujërave nëntokësore, direktiva e ujërave të larjes, direktiva e përmbytjeve, direktiva e standardeve të cilësisë mjedisore etj.).

Kështuqë, edhe në raportin e hartuar me financim të GIZ në vitin 2020 për përafrimin ligjor të kapitullit 27 për mjedisin, nënkapitulli për ujëra, është konkluduar shkalla e ulët e transpozimit të DKU në ligjin për ujëra dhe është rekomanduar që DKU të transpozohet kryesisht me ligjin për ujëra si instrumenti kryesor ligjor në fushën e ujërave, e më pak me akte nënligjore. Gjithashtu, edhe dispozitat kryesore të direktivave tjera të ujërave siç janë direktiva për trajtimin e ujërave të ndotura urbane, direktiva për ujin e pijshëm, direktiva për përmbytje, direktiva e nitrateve etj. me këtë raport është rekomanduar të transpozohen përmes ligjit për ujëra.

2.2.2 Korrigjimi i mangësive të ligjit për ujëra

Mangësitë e ligjit aktual të ujërave siç janë identifikuar dhe përshkruar në kapitullin paraprak, janë të konsiderueshme në numër dhe në përmbajtje dhe si të tilla ndikojnë negativisht në zbatimin e këtij ligji, meqenëse rregullimi i disa prej aspekteve kyçe të administrimit të ujërave siç është pasuria ujore, e drejta ujore etj. janë rregulluar në mënyrë të pamjaftueshme dhe në mënyrë jokonsistente. Kjo shkakton konfuzion dhe hapësirë për interpretime të ndryshme, madje kundërthënëse, që rezulton me probleme praktike në zbatimin e dispozitave të caktuara ligjore. Kështu p.sh. si rezultat i mungesës së qartësisë së plotë tekstuale në ligj, Ministria zbaton praktikën e lëshimit të lejeve ujore edhe për rastet kur subjektet ekonomike e shfrytëzojnë ujin nga infrastruktura ekzistuese e sistemit të ujësjellësit ose ujitjes, e që nuk është praktikë pothuajse në asnjë shtet tjetër, për faktin se e drejta ujore parimisht jepet nga autoritetet shtetërore për shfrytëzim të ujit nga resurset ujore – e jo edhe për shfrytëzim të ujit nga tubacionet e ujësjellësit apo nga kanalet e ujitjes. Gjithashtu, edhe gabimet e shumta teknike dhe përmbajtësore e vështirësojnë zbatimin efektiv të ligjit, dhe rrjedhimisht ndikojnë negativisht në menaxhimin e qëndrueshëm dhe efektiv të resurseve ujore.

Prandaj është esencialisht e rëndësishme që ligji për ujëra të jetë gjithëpërfshirës, dhe t`i përcaktojë qartë dhe në mënyrë koherente të gjitha çështjet që kanë të bëjnë me administrimin e ujërave. Në këtë kuptim duhet që patjetër të korrigjohen gabimet teknike dhe përmbajtësore të ligjit aktual, dhe gjithashtu të rregullohen në mënyrë të plotë dhe të qartë aspektet që nuk janë trajtuar fare ose që janë trajtuar në mënyrë të pamjaftueshme në ligjin aktual.

Përndryshe, në kuptimin e gjithëpërfshirjes, nëse krahasohet me ligjet për ujëra të vendeve të rajonit, Ligji për Ujërat e Kosovës është shumë më i mangët. Kjo mund të ilustrohet me faktin se për dallim prej ligjit tonë që i ka gjithsej 113 nene, të gjitha ligjet për ujëra të vendeve të rajonit i kanë mbi 200 nene dhe i trajtojnë në mënyrë shumë më të detajuar aspektet e administrimit të ujërave.

2.2.3 Përkufizimi i qartë i kuadrit institucional për administrimin dhe financimin e resurseve ujore

Me Planin e Qeverisë së Republikës së Kosovës 2021-2025 është paraparë “konsolidimi i institucioneve për menaxhimin e ujërave ku përfshihet edhe Autoriteti i Rajonit të Pellgjeve Lumor.” Gjithashtu, edhe me Strategjinë Shtetërore për Ujëra 2017-2036 është paraparë fuqizimi i institucioneve kryesore që kanë rol në menaxhimin e resurseve ujore si Autoriteti i Rajonit të Pellgjeve Lumore, Instituti Hidrometeorologjik i Kosovës dhe Inspektorati i Ujërave.

Me rëndësi të veçantë është përkufizimi i qartë i statusit të Autoritetit të Rajonit të Pellgjeve Lumore si agjenci ekzekutive brenda Ministrisë së Mjedisit (MMPHI) si dhe përcaktimi i plotë dhe i detajuar i kompetencave dhe përgjegjësive të këtij insitucioni. Pikërisht për shkak të faktit se në ligjin aktual për ujëra nuk thuhet shprehimisht se Autoriteti i Rajonit të Pellgjeve Lumore është agjenci ekzekutive siç kërkohet me Ligjin për Nr. 06/L -113 për Organizimin dhe Funksionimin e Administratës Shtetërore dhe të Agjencive të Pavarura, ky institucion ka mbetur si departament brenda organikës së MMPHI gjë që ka ndikuar në mosfuqizimin e tij dhe ka kufizuar zhvillimin e tij në një institucion kompetent që ka kapcitete të mjaftueshme për menaxhim efika s të resurseve ujore.

Kështuqë, është me rëndësi që me ligjin për ujëra të: (i) përcaktohet shprehimisht statusi i Autoritetit si agjenci ekzekutive në kuadër të MMPHI, përfshirë edhe specifikimet tjera ligjore që duhet të përcaktohen për një agjenci ekzekutive sipas Ligjit për Organizimin dhe Funksionimin e Administratës Shtetërore dhe Agjencive të Pavarura, (ii) definohen punët dhe përgjegjësitë e Autoritetit.

Kapitulli 3: Opsionet

Ministria e Mjedisit, Planifikimit Hapësinor dhe Infrastrukturës është përgjegjëse për përgatitjen e politikave publike dhe hartimin e akteve ligjore dhe zbatimin e tyre në fushën e mbrojtjes së ambientit dhe ujërave, duke siguruar përafrimin me *Acquis* të BE-së dhe konventat ndërkombëtare[[7]](#footnote-7).

Qeveria ka theksuar në programin[[8]](#footnote-8) e vet përkushtimin ta përmirësojë kornizën ligjore të ujerave, ku hyn rishikimi i ligjit për ujëra apo hartimi i një ligji të ri, si dhe hartimin e ligjit për financimin e menaxhimit të resurseve ujore.

Pra, rishikimi dhe përmirësimi/kompletimi i kuadrit ligjor për menaxhimin e ujërave dhe financimin e menaxhimit të ujërave është përcaktim programor i Qeverisë. Opsionet për kompletimin e kuadrit ligjor në fushën e ujërave që do të analizohen në vijim janë:

Opsioni 1: të mos ndërmerret asgjë;

Opsioni 2: të përmirësohet zbatimi i rregullave ekzistuese

Opsioni 3: të hartohet ligj i ri për ujëra dhe ligj i ri për financimin e menaxhimit të resurseve ujore.

Kapitulli 3.1: Opsioni asnjë ndryshim

Opsioni pa ndryshime nuk është i përshtatshëm për shkak se ligji aktual për ujëra përpos që është i mangët, ka shumë paqartësi dhe madje kundërthënie. Për pasojë, vazhdimi i gjendjes aktuale *pa ndryshime*, do të ishte pengesë për përmirësimin e gjendjes së tanishme sa i përket menaxhimit të ujërave e cila vlerësohet si jo e mirë.

Problemet kryesore që janë identifikuar në kapitujt paraprak lidhur me legjislacionin aktual në fushën e ujërave e të cilat e vështirësojnë përmirësimin e gjendjes në menaxhimin e ujërave janë si vijon:

* Pengesa në përafrimin me *Acquis* të BE-së – fakti që shumica e dispozitave të direktivave të ujërave nuk janë transpozuar në legjislacionin aktual vendor të ujërave paraqet problem në procesin e integrimit në BE që është orientim strategjik i Kosovës dhe në mospërmbushjen e obligimeve që dalin nga Marrëveshja e Stabilizim Asocimit e nënshkruar ndërmjet Republikës së Kosovës dhe Bashkimit Europian në vitin 2015.
* Problemi i statusit të Autoritetit të Rajonit të Pellgjeve Lumore, respektivisht, pamundësia e funksionalizimit të tij si agjenci ekzekutive që do të mundësonte fuqizimin e tij institucional dhe rrjedhimisht zhvillimin e tij si institucion që kryen efektivisht punët e menaxhimit të resurseve ujore.
* Mosdefinimi i qartë i pasurisë ujore dhe për pasojë ka vështirësitë në zgjidhjen e problemeve të shumta me të cilat ballafaqohet MMPHI në lidhje me menaxhimin (ndërtimet, shfrytëzimin etj.) e tokave ujore.
* Problemet lidhur me dhënien e të drejtës për shfrytëzimin e ujërave dhe dhënien e të drejtës për kryerjen e punimeve/ndërtimeve që ndikojnë në regjimin e ujërave. Përdorimi pa dallim i konceptit ‘e drejta ujore’ dhe ‘leja ujore’ ka lënë hapësirë për interpretime të ndryshme dhe rrjedhimisht ka shërbyer si justifikim për zbatimin e praktikave që kanë qenë në kundërshtim me ligj sa i përket dhënies së të drejtës ujore për shfrytëzim të ujërave.

Prandaj, vazhdimi i gjendjes pa ndryshim paraqet pengesë për zbatimin e objektivave të Qeverisë për menaxhimin e qëndrueshëm të resurseve ujore.

Kapitulli 3.2: Opsioni për përmirësimin e zbatimit dhe ekzekutimit

Zbatimi i legjislacionit aktual nuk është as për së afërmi në nivel të kënaqshëm. Ky konstatim del nga raportet e shumta të hartuara nga institucionet vendore[[9]](#footnote-9) dhe ekspertët ndërkombëtar. Si rezultat i kësaj, aktualisht nuk ka monitorim efektiv të cilësisë dhe sasisë së ujërave, nuk ka mbikëqyrje efektive të shfrytëzimit të ujërave dhe të shkarkimit të ujërave të ndotura, nuk ka mbikëqyrje të duhur të shfrytëzimit të aluvioneve nga shtretërit e lumenjve dhe rrjedhimisht ka degradim të madh të shtretërve të lumenjve, mbrojtja nga erozioni është praktikisht inekzistente, etj.

Disa prej problemeve sa i përket menaxhimit të resurseve ujore do të mund të tejkaloheshin edhe pa ndryshimin e legjislacionit ekzistues. Kjo para së gjithash vlen për parandalimin e degradimit të shtretërve të lumenjve dhe parandalimin e ndotjes masive të lumenjve nga shkarkimet e ujërave të ndotura dhe nga mbeturinat, që do të mund të përmirësohej substancialisht me një angazhim më të madh dhe më të vendosur të mekanizmave zbatues të ligjit, para së gjithash të inspektorëve të ujërave, edhe në kontekstin aktual ligjor nga fusha e ujërave.

Megjithatë, mungesa e rregullimit të qartë të: (i) statusit të ARPL si agjenci ekzekutive për menaxhimin e resurseve ujore, (ii) drejtës ujore përmes lejeve ujore dhe koncesionit, (iii) pasurisë ujore, përbën problem real për një administrim të qëndrueshëm dhe menaxhim efiçent të ujërave i cili nuk mund të tejkalohet me ligjin ekzistues për ujëra. Kur kësaj i shtohet edhe fakti se përgjegjësitë që iu janë dhënë komunave me ligjin e ujërave sa i përket në menaxhimin e ujërave në zonat urbane (mbrojtja nga veprimet e dëmshme të ujërave, mbrojtja dhe rregullimi i ujërrjedhave, rregullimi i rrëkeve, mbrojtja nga erozioni etj.), janë vështirë të zbatueshme duke pasur parasysh kapacitetet e pamjaftueshme financiare dhe profesionale të komunave në fushën e ujërave, bëhet e qartë që me përmirësimin e zbatimit të rregullave ekzistuese mundet vetëm pjesërisht të përmirësohet gjendja në menaxhimin e ujërave.

Kapitulli 3.3: Opsioni i tretë: Ligji i ri për ujëra dhe ligj i ri për financimin e menaxhimit të ujërave

Përmes këtij opsioni, që konsiston në hartimin e dy ligjeve të reja për: (i) Menaxhimin e Resurseve Ujore, dhe (ii) Financimin e Menaxhimit të Ujërave, do të do të rregulloheshin në mënyrë të qartë të dhe të plotë të gjitha çështjet që kanë të bëjnë me administrimin dhe financimin e ujërave. Të gjitha mangësitë dhe paqartësitë e identifikuara në ligjin aktual të ujërave gjatë zbatimit të tij në periudhën e kaluar 10-veçare e të cilat paraqesin problem për një menaxhim efektiv dhe të qëndrueshëm të resurseve ujore, do të përfshiheshin me këto dy ligje të reja.

*3.3.1 Ligji për Ujëra*

Me këtë ligj do të (i) adresoheshin mangësitë e ligjit aktual për ujëra, (ii) transpozoheshin konceptet dhe parimet e legjislacionit të BE-së në fushën e ujërave (Acquis), dhe (iii) do të rregulloheshin aspektet e menaxhimit të resurseve ujore të cilat nuk janë përfshirë fare apo janë përfshirë në mënyrë të pamjaftueshme me ligjin ekzistues për ujëra. Konkretisht, me ligjin e ri për ujëra do të rregulloheshin çështjet vijuese:

1. Objektivat mjedisore:

Objektivat mjedisore të përfshira me Direktivën Kornizë të Ujërave duhet të përfshihen në ligjin e ri për ujëra në frymën e transpozimit të Acquis të BE. Këto objektiva duhet të përfshijnë: parandalimin e përkeqësimit të statusit të trupave ujorë sipërfaqësor, mbrojtjen dhe restaurimin e të gjithë trupave ujorë sipërfaqësorë përfshirë trupat ujorë artificialë me qëllim të arritjes së statusit të mirë, reduktimin progresiv të ndotjes nga substancat prioritare, parandalimin ose kufizimin e ndotjes së ujërave nëntokësore, arritjen e statusit të mirë të trupave ujorë nëntokësorë, mbrojtjen e burimeve të ujit të destinuar për furnizim me ujë, etj.

1. Përkufizimet e shprehjeve

Me ligjin e ri duhet të përfshihen shprehjet të cilat janë nocione bazike në Acquis të BE-së si: aglomeracion, emisione, status i mirë i ujërave, status i mirë ekologjik, staus i mirë kimik, status sasior, ndotës, potencial i mirë ekologjik, substanca ndotëse, substanca prioritare, substanca të rrezikshme, ujërat e ndotura urbane, ujërat e ndotura industriale, zonat e përmbytjes etj.

1. Pasuria ujore

Pasuria ujore (ose të adoptohet me ligjin e ri emërtimi ‘tokë ujore’) duhet të rregullohet në mënyrë më të plotë dhe më të qartë me ligjin e ri, duke përfshirë:

* Përcaktimin dhe përkufizimin e pasurisë ujore – shtertërit e ujërrjedhave dhe brezin bregujor;
* Përcaktimin e kufijve të pasurisë ujore – që do të duhej të rregullohej me akt nënligjor të nxjerrë nga MMPHI;
* Pasurinë publike ujore – parcelat e regjistruara si pronë ujore, pronë shoqërore, pronë komunale, pronë shtetërore etj.
* Destinimin e pasurisë ujore: ndërmarrjen e masave për përmirësimin e karakteristikave hidromorfologjike dhe biologjike të ujërave sipërfaqësore; ndërtimin dhe mirëmbajtjen e objekteve ujore rregulluese dhe mbrojtëse; mirëmbajtjen e shtratit dhe brigjeve të ujërrjedhës si dhe mirëmbajtjen dhe rregullimin e zonës së përmbytjes; zbatimin e masave për mbrojtje nga përmbytjet; shfrytëzimin dhe mbrojtjen e ujërave;
* Menaxhimin e pasurisë ujore – nga agjencia për ujëra;
* Ndërprerja e statusit të pasurisë ujore – me vendim të Ministrit të MMPHI me rekomandim të agjencisë për ujëra kur bëhet e panevojshme për destinimin e përcaktuar sipas ligjit.
* Shfrytëzimi i pasurisë ujore për veprimatri ekonomike si dhe për pushim dhe rekreacion – e drejta për marrjen me qera për qëllime ekonomike të pasurisë ujore me vendim të Ministrit;
* Shpronësimi i pasurisë ujore – në rastet kur parcelat e tokës ujore janë veçanërisht të rëndësishme për mirëmbajtjen e regjimit ujor, ato mund të shpronësohen në pajtim me ligjin me të cilin rregullohet shpronësimi; në këto raste nevojën për shpronësim duhet ta përcaktojë agjencia për ujëra e cila inicion procedurën e shpronësimit si dhe i paguan shpenzimet e shpronësimit.

1. Objektet ujore

Me ligjin e ri për ujëra do të duhej të rregullohej statusi dhe pronësia e objekteve ujore varësisht prej kategorisë së tyre, duke pasur parasysh se me ligjin aktual nuk është bërë një ndarje e tillë gjë që krijon konfuzion lidhur me objektet ujore të cilat janë në pronësi të ndërmarrjeve publike apo subjekteve tjera ekonomike (p.sh. për shfrytëzimin e ujërave apo për shkarkimin e ujërave të ndotura).

Specifikisht, me ligjin e ri duhet të bëhet distinkcioni ndërmjet:

* *Objektet rregulluese dhe mbrojtëse*, siç janë: argjinaturat, shtretërit artificial të ujërrjedhave, kanalet, tunelet, digat dhe akumulimet, portat, pragjet, objektet për mbrojtje nga erozioni dhe rrëketë dhe ndërtime tjera që iu përkasin këtyre objekteve/ Këto objekte janë pronë e shtetit të Kosovës dhe do të duhej të menaxhohen nga agjencia për ujëra.
* *Objektet e shërbimeve të ujit*, që përfshijnë: objektet për furnizim publik me ujë, siç janë: akumulimet, veprat ujëmarrëse, impiantet për trajtimin e ujit, rezervuarët, stacionet e pompimit, tubacionet magjistrale dhe rrjeti i furnizimit me ujë; objektet për kanalizimin publik, siç janë: kanalet për grumbullimin dhe transportimin e ujërave të ndotura, kanalet e përziera të ujërave të ndotura dhe atmosferike, kolektorët, stacionet e pompimit, impiantet për trajtimin e ujërave të ndotura, pajisjet për trajtimin e llumit, lagunat, pikat e shkarkimit në recipient, dhe rrjeti i kanalizimit. Të gjitha këto objekte janë në pronësi të ndërmarrjeve publike të cilat ofrojnë shërbimet e ujësjellësit dhe kanalzimit dhe menaxhohen nga ato.
* *Objektet për ujitje*, siç janë: veprat ujëmarrëse në lumenj, kanale, liqene, ujëra nëntokësore, kanalet kryesore dhe rrjeti i ujitjes bashkë me pajisjet përcjellëse. Këto objekte janë në pronësi dhe menaxhohen nga ndërmarrjet publike të ujitjes ose nga komunat.
* *Objektet për kullimin e tokës*, siç janë: kanalet kryesore dhe grumbulluese të kullimit në të cilat shkarkohen ujërat e sistemeve të kullimit bashkë me pajisjet përcjellëse si stacionet e pompimit, portat, sifonet etj. Këto objekte janë në pronësi dhe menaxhohen nga ndërmarrjet publike të ujitjes ose nga komunat.
* *Objektet për prodhimin e hidroenergjisë*, siç janë: digat, akumulimet, kanalet, tunelet bashkë me ndërtimet dhe pajisjet tjera përcjellëse, janë në pronësi të subjektit juridik që ka investuar në ndërtimin e këtyre objekteve. Akumulimi dhe kanalet e ndërtuara në tokën publike ujore janë në pronësi të shtetit të Kosovës.
* *Objektet për monitorimin e ujërave*, siç janë: limnigrafët, latat e matjes së nivelit të ujit, kapërderdhësit, shpimet piezometrike, etj. Këto objekte janë në pronësi të shtetit të Kosovës dhe menaxhohen nga institucioni publik për shërbime hidrometeorologjike.

1. Përgjegjësitë institucionale në administrimin e ujërave

Kompetencat dhe përgjegjësitë istitucionale sa i përket administrimit të ujërave duhet të përcaktohen qartë në mënyrë që të evitohen keqkuptime dhe keqinterpretime që mund të rezultojnë në probleme në fazën e zbatimit. Në këtë kontekst, me ligj të ri do të duhej që në pajtim me legjislacionin për organizimin e administratës publike dhe me qëllim të menaxhimit efektiv dhe efiçent të ujërave, bazuar në praktikat e mira ndërkombëtare dhe përvojat vendore, ndarja e përgjegjësive të bëhet si vijon:

* *Ministria* (aktualisht MMPHI): (i) hartimin dhe zbatimin e ligjeve dhe akteve nënligjore që kanë të bëjnë me administrimin e resurseve ujore në Republikën e Kosovës; (ii) zhvillimin e politikave nga fusha e resurseve ujore, si dhe objektivave nga programi i Qeverisë për fushën e resurseve ujore dhe mjedisit; (iii) hartimin e Strategjisë për Ujëra dhe Planeve për Menaxhimin e Pellgjeve Lumore; (iv) bashkëpunimin e ngushtë me ministritë tjera të linjës në Republikën e Kosovës lidhur me resurset ujore dhe mjedisin jetësor; (v) nismat e marrëveshjeve ndërkombëtare në fushën e ujërave, në pajtim me procedurat ligjore në fuqi.
* *Këshilli Ndërministror për Ujëra*: shqyrtimi dhe marrja e vendimeve për: (i) çështjet sistemore të administrimit të ujërave dhe shërbimeve ujore; (ii) miratimin dhe zbatimin e legjislacionit në fushën e ujërave; (iii) miratimin dhe zbatimin e dokumenteve planifikuese në fushën e ujërave; (iv) financimin e administrimit të ujërave; (v) harmonizimin e nevojave dhe interesave të ndryshme në lidhje me shfrytëzimin dhe mbrojtjen e ujërave; (vi) masat për zhvillimin dhe shfrytëzimin e resurseve ujore, mbrojtjen nga veprimet e dëmshme të ujërave si dhe për mbrojtjen e resurseve dhe sistemit ujor të Kosovës.
* *Agjencia për Ujëra (aktualisht ARPL)*: përgjegjëse për (i) organizimin, mbledhjen, përpunimin dhe publikimin e të dhënave për resurset ujore në pajtim me dispozitat e këtij ligji përfshirë krijimin dhe mirëmbajtjen e sistemit informativ ujor; (ii) ndërmarrjen e masave të nevojshme për ruajtjen e ujërave sipërfaqësorë dhe nëntokësorë; (iii) vlerësimin e statusit të ujërave për secilin rajon të pellgjeve lumore; (iv) hartimin e planit për monitorimin e ujërave dhe planeve të menaxhimit të pellgjeve lumore, (v) menaxhimin e pasurisë ujore, (vi) menaxhimin e objekteve dhe pajisjeve ujore përfshirë ndërtimin dhe mirëmbajtjen e tyre, (vii) lëshimin e akteve, (viii) kryerjen e punëve profesionale për dhënien e koncesionit për shfrytëzim të ujërave për qëllime afariste; (ix) mbikëqyrërjen e ndërtimit, mirëmbajtjen, operimin dhe monitorimin e sigurisë së digave; (x) kryerjen e punëve administrative dhe financiare për menaxhimin e ujërave, (xi) përllogaritjen dhe arkëtimin e pagesave ujore, etj.
* *Komunat*: përgjegjësitë e komunave në lidhje me menaxhimin e resurseve ujore duhet të përfshijnë së paku: (i) propozimin e zonave për larje të cilat caktohen nga Ministria, (ii) menaxhimin e sistemit të kanalizimit atmosferike, (iii) përshirjen e zonave të mbrojtura të burimeve të ujit në hartat zonale dhe planet rregulluese.

Me ligj të ri duhet të përcaktohet shprehimisht statusi i agjencisë për menaxhimin e ujërave (aktualisht ARPL) si agjenci ekzekutive në kuadër të Ministrisë (aktualisht MMPHI), si dhe detyrat dhe përgjegjësitë e drejtorit ekzekutiv të kësaj agjencie dhe afati për emërimin e tij.

1. Rajonet e Pellgjeve Lumore

Me ligjin e ri do të duhej që Kosova të këtë 3 rajone të pellgjeve lumore për 3 pellgje ndërkombëtare/ndërkufitare të cilave iu takojnë pellgjet lumore të Kosovës:

1. Rajoni i Pellgut të lumit Drin,
2. Rajoni i Pellgut të lumit Vardar, dhe
3. Rajoni i Pellgut të lumit Danub.

Kjo sepse, sipas politikave të BE-së dhe DKU planet e menaxhimit të pellgjeve lumore hartohen për rajonet e pellgjeve lumore, e rajonet përcaktohen për një apo më shumë pellgje lumore të cilat janë ndërkufitare në mënyrë që të promovohet bashkëpunimi për hartimin e një plani për çdo pellg ndërkufitar.

1. Dokumentet planifikuese për menaxhimin e ujërave

Në pajtim me praktikat e mira ndërkombëtare, do të duhej që me ligj të ri të përfshihen tre dokumente planifikuese:

1. Strategjia për Ujëra;
2. Planet e Menaxhimit të Pellgjeve Lumore;
3. Plani vjetor i menaxhimit të ujërave.
4. Mbrojtja e ujërave

Sa i përket mbrojtjes së ujërave, me ligjin e ri për ujëra duhet të transpozohen dispozitat e DKU dhe *Direktivës për Trajtimin e Ujërave të Ndotura Urbane* dhe *Direktivës së Nitrateve*. Në mënyrë specifike, me ligjin e ri për ujëra duhet të rregullohen:

* Standardet e cilësisë së ujit dhe përcaktimi i statusit të ujërave;
* Ndalimi i shkarkimit të substancave të rrezikshme;
* Monitorimi me qëllim të mbikëqyrjes së statusit të ujërave sipërfaqësore dhe ujërave nëntokësore – (i) monitorimi mbikëqyrës, (ii) monitorimi operativ dhe (iii) monitorimi hulumtues;
* Mënyra e klasifikimit të trupave ujorë sipërfaqësorë dhe nëntokësorë;
* Kriteret për përcaktimin e zonave të ndjeshme;
* Mënyra e përcaktimit të trupave ujorë të modifikuar rëndë;
* Mbrojtja nga ndotja me nitrate e ujërave sipërfaqësore dhe nëntokësore përmes zbatimit të parimeve dhe praktikave të mira bujqësore;
* Mënyra e përcaktimit dhe parimet e administrimit të zonave për larje;
* Qasja e kombinuar për mbrojtje nga ndotësit pikorë dhe difuzivë;
* Vlerat kufizuese të emisioneve përmes aktit nënligjor që nxjerr Ministri;
* Shkarkimi i ujërave të ndotura industriale në trupa ujorë dhe kanalizim publik dhe vlerat kufizuese që duhet t`ë respektohen me këtë rast;
* Shkarikimi i ujërave të ndotura urbane dhe kërkesat për trajtimin e këtyre ujërave para shkarkimit të tyre në trupat ujorë;
* Hartimi i rregullores për shkarkimin e ujërave të ndotura nga Ministria me të cilën përcaktohen: (i) kushtet e shkarkimit të ujërave të ndotura në zonat në të cilat ekziston sistemi i kanalizimit publik; (ii) vlerat kufizuese të emisioneve të ujërave të ndotura të cilat nuk janë ujëra të ndotura industriale në sistemin e kanalizimit publik; (iii) përshkrimi i përgjegjësive dhe kompetencave në mirëmbajtjen e sistemit të kanalizimit publik; (iv) kushtet e mirëmbajtjes së pajisjeve biologjike për trajtimin e ujërave të ndotura shtëpiake, kushtet për mirëmbajtjen dhe zbrazjen e gropave septike; (v) detyrimi për lidhje në sistemin e kanalizimit publik, etj.
* Kërkesat teknike për projektimin, ndërtimin dhe mirëmbajtjen e sistemeve të kanalizimit të ujërave të ndotura;
* Pagesa e kostove për parandalimin dhe eliminimin e ndotjes së ujërave;
* Prurja ekologjike si prurja minimale të ujit në ujërrjedhë e cila siguron ruajtjen e ekuilibrit natyror, ekosistemeve ujore dhe atyre të lidhura me ujin.

1. Shfrytëzimi i ujërave

Me ligjin e ri duhet të rregullohen çështjet bazike sa i përket shfrytëzimit të ujërave si:

* Përparësia në shfrytëzimin e ujërave – për furnizimin e popullsisë me ujë për nevoja të pijes dhe nevoja tjera shtëpiake, për nevoja të mbrojtjes kundër zjarrit dhe nevoja të mbrojtjes së vendit para shfrytëzimit të ujit për nevoja tjera;
* Punimet për hulumtimin e ujërave – shfrytëzimi i ujërave nga trupat ujorë nëntokësorë, përpos për shfrytëzim të përgjithshëm të ujërave, mund të lejohet vetëm nëse paraprakisht janë kryer punime hulumtuese;
* Mënyra e shfrytëzimit të burimeve të ujit dhe krojeve publike – me vendim/akt nënligjor të komunës;
* Kërkesat teknike për projektimin, ndërtimin dhe mirëmbajtjen e sistemeve të furnizimit me ujë që duhet të nxjerren me akt nënligjor të Ministrisë (MMPHI);
* Shfrytëzimi i ujit për pije, për ujitje, për hidroenergji dhe për kultivimin e peshkut;
* Mënyra e shfrytëzimit të rërës dhe zhavorrit nga shtretërit e trupave ujorë – mund të bëhet përmes kontratës koncesionare nëse ky eksploatim i kontribuon mirëmbajtjes së regjimit ujor pas kryerjes së vlerësimit të ndikimit në mjedis.

1. Mbrojtja nga veprimi i dëmshëm i ujërave

Në këtë kapitull të ligjit duhet të transpozohen dispozitat e legjislacionit relevant të BE-së (*Direktivës për Përmbytje)*. Konkretisht, duhet të rregullohen të gjitha çështjet që kanë të bëjnë me mbrojtje nga veprimet e dëmshme të ujërave duke përfshirë:

* Hartimin e vlerësimit paraprak të rrezikut nga përmbytjet – për secilin rajon të pellgjeve lumore bazuar në informacionet që janë në dispozicion;
* Punimin e hartave të hazardit dhe rrezikut nga përmbytjet;
* Hartimin dhe zbatimin e planeve të menaxhimit të rreziqeve nga përmbytjet për secilin rajon të pellgjeve lumore që duhet të jetë pjesë integrale e planit të menaxhimit të pellgjeve lumore;
* Rregullimin e ujërave - ndërtimi dhe mirëmbajtja e objekteve rregulluese dhe mbrojtëse të ujërave, ndërtimi i objekteve të kullimit dhe punimet në mirëmbajtjen e ujërave, me qëllim që rrjedhja e ujit të mos shkaktojë dëme;
* Mirëmbajtjen e ujërave – që duhet të përfshijë: (i) pastrimin dhe largimin e aluvioneve; (ii) punimet tokësore në zonën e përmbytjes; (iii) prerjen e e shkurreve dhe bimësisë; (iv) mirëmbajtjen e objekteve rregulluese dhe mbrojtëse, (v) mirëmbajtjen e objekteve për kullimin dhe meliorimin e tokës; (vi) mirëmbajtjen e shkarkuesve të gypave të drenazhit, (vii) mirëmbajtjen e objekteve për parandalimin e erozionit dhe të veprimit të rrëkeve.
* Zbatimin e mbrojtjes së rregulltë dhe të jashtëzakonshme të mbrojtjes nga përmbytjet;
* Mbrojtjen nga erozioni dhe rrëketë – përmes ndërtimit dhe mirëmbajtjes së objekteve ujore rregulluese dhe mbrojtëse, që përfshijnë: pyllëzimin, kultivimin dhe mirëmbajtjen e vegjetacionit; pastrimin e shkurreve, pastrimin e shtratit të rrëkesë, dhe punimet tjera të ngjashme;
* Hartimin e kushteve teknike për punët e mirëmbajtjes së ujërave të cilat miratohen nga Ministria dhe të cilat përfshijnë edhe masat mbrojtëse të kultivimit dhe prerjes së drunjëve dhe bimësisë tjetër në shtratin dhe objektet ujore;
* Zbatimin e kufizimeve të drejtave të pronarëve të tokave - për qëllime të mbrojtjes nga përmbytjet, pronarët e tokave në zonën e rrezikuar janë të obliguar që të lejojnë: (i) shfrytëzimin e rërës, zhavorrit, gurëve ose argjilës nga toka e tyre, ose deponimin në tokën e tyre, dhe (ii) kalimin nëpër tokën e tyre te njerëzve, mekanizimit dhe automjeteve.;
* Menaxhimin e kanalizimit atmosferik - objektet e kanalizimit atmosferik nga sipërfaqet publike si dhe objektet të cilat kyçen në to, ndërtohen dhe mirëmbahen nga komunat nga buxheti i tyre.

1. Aktet ujore

Vlerësohet se me ligjin e ri për ujëra do të duhej që aktet ujore të rregullohen ndaras prej koncesioneve në mënyrë që të evitohet konfuzioni që mund të paraqitet lidhur me këto dy lloje të instrumentit të drejtës ujore siç është rasti me ligjin aktual për ujëra.

Aktet ujore janë tri:

1. Kushtet ujore
2. Pëlqimi ujor dhe
3. Leja ujore

Me ligjin aktual, si akt ujor është përfshirë edhe *urdhëresa ujore*, e cila realisht nuk do të duhej të përfshihej te aktet ujore meqenëse autoriteti që lëshon leje ujore ka të drejtë dhe kompetencë që të ndërmerr veprime sipas ligjit përmes akteve administrative varësisht prej rrethanave që ndërlidhen me aktet ujore.

Për më tepër, me ligj të ri do të duhej që të saktësohet se për cilat raste lëshohen kushtet ujore, për cilat pëlqimi ujor dhe leja ujore të jetë vetëm instrument me të cilin lejohet shfrytëzimi i ujit për qëllime të furnizimit publik me ujë dhe për shkarkimin e ujërave të ndotura. Pra, me ligjin e ri do të duhej të përcaktohej që leja ujore të mos lëshohet për aktivitetet dhe ndërtimet që mund të ndikojnë në regjimin ujor por që në këto raste të lëshohen vetëm kushtet ujore dhe pëlqimi ujor.

Pra aktet ujore duhet të lëshohen nga agjencia për ujëra (aktualisht ARPL) ndërkaq në rast ankese vendos Ministria.

* *Kushtet ujore* - duhet të lëshohen për rastet kur objektet ndikojnë ose mund të ndikojnë në objektivat dhe synimet e përcaktuara sa i përket administrimit të qëdrueshëm të ujërave dhe ato duhet të përfshijnë (i) kryerjen e punimeve në zonat e mbrojtura, (ii) nxjerrjen e ujërave nga trupat ujorë sipërfaqësorë ose trupat ujorë nëntokësorë, (iii) shkarkimin e ujërave të ndotura në trupat ujorë sipërfaqësorë dhe trupat ujorë nëntokësorë, (iv) shkarkimin e ujërave të ndotura industriale në objektet e kanalizimit publik; (v) ndërtimin e objekteve të kanalizimit atmosferik të cilët janë të veçantë nga sistemi i kanalizimit publik; (vi) kryerjen e punimeve në ujëra dhe në tokën ujore; (vii) ndërtimin e objekteve ujore; (viii) kryerjen e punimeve në zonat e rrezikuara nga përmbytjet dhe nga rrëketë; (ix) ndërtimin e naftësjellësve dhe gazsjellësve dhe tubacioneve tjera që shërbejnë për transportimin e fluideve; (x) ndërtimin e objekteve që bartin rrezik më të madh për ndotjen pikore ose difuze të ujërave, siç janë fermat dhe objektet tjera për prodhimtari bujqësore; (xi) shfrytëzimin e ujërave për nevoja të kultivimit të peshkut dhe organizmave tjerë ujorë; (xii) hulumtimin e resurseve minerale para se të lejohet hulumtimi i resurseve minerale sipas legjislacionit për miniera dhe minerale; (xiii) eksploatimin e rërës, zhavorrit dhe inerteve tjera (xiv) punimet hulumtuese të ujërave.

Me kushte ujore duhet të përcaktohen kërkesat teknike dhe kërkesat tjera të cilat duhet t`i përmbushë një objekt ose vepër me qëllim të përputhshmërisë së tij dispozitat e ligjit si dhe me planet e nxjerra në pajtim me ligj.

* *Pëlqimi ujor* - me pëlqimin ujor vërtetohet se: (i) projekti kryesor i hartuar në pajtim me aktet normative të fushës së ndërtimit, është në përputhje me kushtet ujore; (ii) dokumentacioni për punimet hidrogjeologjike është në përputhje me kushtet ujore të lëshuara për këto punime; (iii) dokumentacioni për nxjerrjen e rërës dhe zhavorrit është në pajtim me kushtet ujore të lëshuara për këtë qëllim.
* *Leja ujore* – leja ujore lëshohet për shkarkimin e ujërave të ndotura dhe për shfrytëzimin e ujit për nevoja publike.

Leja ujore nuk lëshohet për shfrytëzim të ujit nga objektet e sistemeve publike të furnizimit me ujë si dhe për objektet rregulluese dhe mbrojtëse të ujërrjedhave.

Leja ujore për shkarkimin e ujërave të ndotura duhet të kërkohet për çdo shkarkim të ujërave të ndotura për të cilin me aktin nënligjor janë përcaktuar vlerat kufizuese të emisioneve.

1. Koncesioni

Me ligjin e ri për ujëra duhet që çështja e koncesionit të rregullohet në mënyrë gjithëpërfshirëse dhe të detajuar në mënyrë që mos të këtë probleme dhe paqartësi gjatë zbatimit.

* Kështu, me ligj duhet të caktohet që *koncesioni* është e drejtë e cila fitohet me kontratë. Kontrata koncesionare për shfrytëzim të ujërave për qëllime afariste është kontratë administrative, të cilën në formë të shkruar dhe për afat të caktuar e nënshkruajnë dhënësi i koncesionit dhe koncesionari për të drejtat dhe obligimet e ndërsjella të ndërlidhura me koncesionin e dhënë në bazë të vendimit për dhënien e koncesionit.
* Me ligj duhet të përcaktohen punët përgatitore (emërimin e komisionit profesional për koncesion, hartimin e studimit të fisibilitetit, vlerësimin e vlerës së koncesionit dhe hartimin e dokumentacionit konkurrues) si dhe procedurat e dhënies së koncesionit.
* Duke pasur parasysh përvojat e deritashme me dhënien e të drejtës ujore, rekomandohet që dhënia e koncesionit për shfrytëzim afarist të ujërave të përfshijë: (i) shfrytëzimin e fuqisë së ujit për prodhimin e energjisë elektrike; (ii) shfrytëzimin e ujit për nevoja teknologjike për sasi më të madhe se 10,000 m3 në vit; (iii) shfrytëzimin e ujërave termale dhe termominerale, (iv) shfrytëzimin e ujërave për konsum njerëzor, përfshirë ujërat termale dhe termominerale me qëllim të shitjes në formën e tyre burimore apo të përpunuar në shishe apo në ambalazhë tjetër, me përjashtim të atyre që furnizohen përmes ndërmarrjes publike për shërbimet e furnizimit të ujit (v) shfrytëzimin e ujërave për kultivimin e peshkut dhe organizmave tjerë ujorë për qëllime afariste; (vi) shfrytëzim të rërës dhe zhavorrit nga rezervat e ripërtëritshme të cilat kanë ndikim në regjimin e ujërave.
* Me ligj duhet të rregullohet problemi kur pronari i një paluajtshmërie ose bartësi i të drejtës mbi paluajtshmërinë në lokacionin e planifikuar për koncesion është koncesionari i vetëm i mundshëm. Në këto raste nuk mund të zhvillohet procesi konkurrues dhe koncesioni shërben ekskluzivisht për zhvillimin e asaj veprimtarie.
* Poashtu, për rastet kur shfrytëzues i ujit për qëllime afariste është Republika e Kosovës, komunat apo personat juridikë aksionar i vetëm i të cilëve është Republika e Kosovës apo komunat, nuk duhet të parashihet procedura konkurruese dhe në këto raste koncesioni duhet të jepet në bazë të kërkesës së pronarit ose bartësit të së drejtës mbi paluajtshmërinë.
* Kushtet e dhënies së koncesionit për shfrytëzim të ujërave për qëllime afariste përcaktohen me akt nënligjor të cilin e miraton Qeveria e Republikës së Kosovës.
* Përcaktimi i çështjeve si: afati për të cilin jepet koncesioni, lartësia minimale e pagesës koncesionare dhe mënyra e përcaktimit të pagesës koncesionare, bëhet me akt nënligjor që e nxjerr Qeveria.
* Të hyrat nga kontrata koncesionare janë të hyra të buxhetit të Kosovës. Për dallim nga pagesat ujore të cilat duhet të shfrytëzohen për menaxhimin e ujërave, të hyrat koncesionare janë të hyra të përgjithshme të buxhetit të Kosovës.

1. Mbikëqyrja

Sa i përket mbikëqyrjes së zbatimit të ligjit, duhet të përcaktohet qartë si zbatohet *mbikëqyrja administrative* dhe si *mbikëqyrja inspektuese*.

* Mbikëqyrjen administrative për zbatimin e këtij ligji dhe akteve nënligjore të nxjerra në bazë të tij si dhe për ligjshmërinë e punës së institucioneve të administratës shtetërore dhe të personave juridikë që kryejnë veprimtari publike, e kryen Ministria. Në kuadër të mbikëqyrjes administrative, Ministria ka autorizim që të kërkojë nga institucionet dhe personat tjerë juridikë që t`i harmonizojnë aktet e tyre në pajtim me ligjin dhe aktet nënligjore të nxjerra në bazë të tij si dhe që të vendos si shkallë e dytë në procedurën administrative për aktet e nxjerra në pajtim me këtë ligj.
* *Mbikëqyrjen inspektuese* për zbatimin e këtij ligji dhe akteve nënligjore të nxjerra në bazë të tij e kryen Inspektorati i Mjedisit, Ujërave, Natyrës, Planifikimit Hapësinor dhe

përmes inspektorëve të ujërave, e në pajtim me legjislacionin në fuqi sa i përket inspektimit.

*3.3.2 Ligji për Financimin e Menaxhimit të Ujërave*

Me këtë ligj do të rregulloheshin të gjitha çështjet që kanë të bëjnë me financimin e menaxhmimit të ujërave, duke përfshirë:

1. Burimet e financimit:

Burimet e financimit të manaxhimit të ujërave duhet të jenë nga:

* Pagesat ujore;
* Buxheti i shtetit;
* Grantet dhe donacionet;
* Burimet tjera të financimit në pajtim me ligjin.

1. Pagesat ujore:

Pagesat ujore duhet të përfshijnë:

* Pagesat për shfrytëzim të ujit nga trupat ujorë sipërfaqësorë ose trupat ujorë nëntokësorë;
* Pagesat për shkarkim të ujërave të ndotura të kanalizimit;
* Pagesat për eksploatimin e rërës dhe zhavorrit.

1. Mënyrën e përllogaritjes dhe përcaktimit të lartësisë së pagesave ujore:

Përllogaritja e lartësisë së pagesës ujore duhet të bëhet në bazë të sasisë së matur (në m3) të ujit të shfrytëzuar, respektivisht sasisë së matur (në m3) të ujit të ndotur të kanalizimit të shkarkuar në trupin ujor.

Përjashtimisht, për shfrytëzimin e fuqisë së ujit për gjenerimin e energjisë elektrike (shfrytëzim jokonsumues i ujit), pagesa ujore përllogaritet sipas sasisë së përgjithshme të prodhuar të energjisë shprehur në kWh (kilovatorë).

Përllogaritja e pagesave ujore duhet të bëhet nga agjencia për menaxhimin e ujërave, e cila gjithashtu duhet ta bëj edhe arkëtimin e këtyre pagesave.

1. Shfrytëzimin e të hyrave nga pagesat ujore:

Të hyrat nga pagesat ujore duhet të shfrytëzohen për menaxhimin e resurseve ujore dhe specifikisht për

* Grumbullimin dhe mirëmbajtjen e të dhënave për rezervat e resurseve ujore;
* Mbikëqyrjen e rezervave të resurseve ujore dhe përkujdesjen që këto rezerva të shfrytëzohen në mënyrë efiçente;
* Mbikëqyrjen e cilësisë së trupave ujore dhe sipas nevojës ndërmarrjen e masave për përmirësimin e kësaj cilësie;
* Hartimin e dokumenteve planifikuese nga fusha e menaxhimit të resurseve ujore;
* Punët hulumtuese nga fusha e ujërave;
* Financimin e ndërtimit dhe mirëmbajtjes së infrastrukturës ujore – objekteve rregulluese dhe mbrojtëse të ujërave.

Kapitulli 4: Identifikimi dhe vlerësimi i ndikimeve të ardhshme

Për analizën e një koncept dokumenti nuk është e mjaftueshme të deklarohet se shkaqet e problemit do të largohen dhe se problemi rrjedhimisht do të zgjidhet. Veprimet duhet të vendosen në një kontekst të gjerë që merr parasysh të gjitha efektet e mundshme që veprimet e Qeverisë mund të kenë. Kjo nënkupton analizën e pesë kategorive të ndikimeve potenciale në vijim:

1. ndikimet ekonomike;
2. ndikimet shoqërore;
3. ndikimet mjedisore;
4. ndikimet ndërsektoriale; dhe
5. ndikimet buxhetore.

Këto ndikime janë përmbledhur në formë tabelare në tabelën më poshtë.

*Figure 6: Ndikimet më të rëndësishme të identifikuara për kategorinë e ndikimit*

|  |  |
| --- | --- |
| **Kategoritë e ndikimeve** | **Ndikimet përkatëse të identifikuara** |
| Ndikimet ekonomike | Të tre opsionet kanë ndikime ekonomike të cilat kanë të bëjnë me mbrojtjen e ujërave nga ndotjet si pasojë e shkarkimit të ujërave të ndotura. Ndërtimi i impianteve për mbrojtjen e ujërave nga shkarkimi i ujërave të ndotura urbane dhe industriale ka kosto e cila duhet të mbulohet në të tri rastet.  Kostot e zbatimit që lidhen me rritjen e numrit të punësuarëve në ARPL dhe inspektorët e ujërave, gjithashtu janë praktikisht të njëjta në të tri opsionet. Këto kosto mund të jenë margjinalisht më të mëdha për opsionin e tretë në masën sa dallon paga e Drejtorit ekzekutiv të një agjencie me drejtorin e departamentit.  Edhe kostot tjera (si ato për monitorimin e ujërave) janë praktikisht të njëjta për të tria opsionet.  Zbatimi më i mirë i mbrojtjes nga përmbytjet dhe nga erozioni që synohet të arrihet përmes opsionit të tretë, pritet të këtë efekte pozitive sa i përket dëmeve që shkaktohen nga veprimet e dëmshme të ujërave. |
| Ndikimet shoqërore | Ndikimet shoqërore kanë të bëjnë kryesisht me efektet pozitive shëndetësore dhe të mirëqenies së popullatës si rezultat i përmirësimit të cilësisë së ujërave sipërfaqësore dhe nëntokësore që synohet të arrihet përmes mbrojtjes së ujërave. Këto efekte pozitive janë të mundshme sidomos me opsionin e tretë dhe më pak me opsionin e dytë dhe të parin.  Publiku do të jetë i përfshirë përmes procesit të konsultimit në të gjitha dokumentet planifikuese dhe straegjike. |
| Ndikimet mjedisore | Ndikimet mjedisore konsistojnë në cilësinë e ujërave sipërfaqësore dhe nëntokësore si dhe atyre për pije të cilat duhet të sigurohen në pajtim me dispozitat e ligjit.  Ndikimi në cilësinë e tokës dhe ujërave nëntokësore është veçanërisht i rëndësishëm përmes opsionit të tretë me të cilin parashihet që të zbatohn praktikat e mira bujqësore me qëllim të mbrojtjes së ujërave nga nitratet që rezultojnë nga aktiviteti bujqësor.  Mbrojtja nga erozioni është një prej efekteve tjera mjedisore e cila synohet të arrihet. Për shkak të rregullimit më të detajuar dhe më të plotë, opsioni i tretë do të kishte ndikimin më të madh sa i përket mbrojtjes së tokës nga erozioni. |
| Ndikimet në të drejtat themelore | Ndikimet ndërsektorale janë të konsiderueshme. Përmirësimi i cilësisë së ujërave që synohet përmes këtij koncept dokumenti ka ndikim në shëndetësi, bujqësi, zhvillim ekonomik etj.  Ndarja e të drejtës për shfrytëzimin e resurseve ujore për aktivitete afariste përmes procesit të konkurrencës është në pajtim me parimet e të drejtave themelore dhe mosdiskriminimit. |
| Ndikimi gjinor |  |
| Ndikimet e barazisë sociale |  |
| Ndikimet tek të rinjtë |  |
| Ndikimet në ngarkesën administrative | Kostot e kompanive të cilat shkakojnë ujërat e ndotura urbane dhe industriale përfshijnë: (i) trajtimin e ujërave të ndotura para shkarkimit në trupa ujorë, respektivisht paratrajtimin e ujërave industriale para shkarkimit në sistemin e kanalizimit publik, (ii) matjen dhe testimin e cilësisë së ujërave të ndotura që i shkarkojnë në trupat ujorë, dhe (iii) raportimin e rregulltë për sasinë dhe cilësinë e ujërave të ndotura që i shkarkojnë. Këto kosto janë relevante dhe praktikisht të njëjta për të tria opsionet.  Kostot publike të ndërlidhura me monitorimin e ujërave përfshijnë rritjen e kapaciteteve të shërbimit hidrometeorlogjik për kryerjen e monitorimit hulumtues, operativ dhe mbikëqyrës. Gjithashtu kjo kategori e kostove përfshin edhe rritjen e kapacitetve inspektuese dhe kapaciteteve menaxhuese të resurseve ujore në kuptim të numrit të personelit dhe aftësimit të tij |
| Ndikimi i NMV-ve |  |

Kapitulli 4.1: Sfidat me mbledhjen e të dhënave

Nuk ka pasur sfida që vlen të theksohen sa i përket mbledhjes së të dhënave.

Kapitulli 5: Komunikimi dhe konsultimi

Për komunikim dhe konsultim lidhur me këtë koncept dokument janë ndërmarrë të gjtiha hapat që rekomandohen me Udhëzuesin për Hartimin e Koncept Dokumenteve. Këto hapa kanë përfshirë:

1. Përfshirjen e zyrtarit të komunikimit në grupin punues për hartimin e koncept dokumentit
2. Përgatitjen e planit të komunikimit në fillim të procesit të zhvillimit të koncept dokumentit, krahas përgatitjes së planit të konsultimit. Komunikimi i procesit të konsultimeve publike do të mbështetet përmes:

* zhvillimit të mesazheve të duhura lidhur me qëllimin e politikës, për ta bërë atë më të kuptueshëm për grupet kryesore të synuara dhe mediat,
* organizimit të konferencave për shtyp / informimit të gazetarëve në fillim të procesit të konsultimeve për të paraqitur draft dokumentet dhe për të shpjeguar metodat e konsultimeve dhe mundësitë që qytetarët, OShC-të dhe palët tjera të jenë të përfshira në ketë proces,
* rritjes së mbulimit medial të debateve / takimeve publike mbi koncept dokumentet dhe shpërndarjen e njoftimeve për komentet e dala nga këto diskutime nëpërmjet rrjeteve sociale dhe kanaleve të tjera të komunikimit,
* prezentimit të raporteve mbi rezultatet e konsultimeve publike te mediat dhe publiku.

1. Analizën se si aktivitetet e komunikimit mund të mbështesin qëllimet që synohet të arrihen, integrimi i tyre në planin e zbatimit për koncept dokumentin
2. Për miratimin e koncept dokumentit, përgatitja e një njoftimi për media dhe publikun lidhur me vendimin e Qeverisë për koncept dokumentin dhe hapat e mëtutjeshëm.
3. Realizimi i aktiviteteve të komunikimit në bazë të planit të zbatimit për koncept dokumentin pas miratimit nga Qeveria.

Hartimi i planit të komunikimit dhe konsultimit është paraqitur në formë tabelare në tabelën në vijim

*Figura 7: Përmbledhje e aktiviteteve të komunikimit dhe konsultimit të kryera për një koncept dokument*

|  |  |  |  |  |  |  |
| --- | --- | --- | --- | --- | --- | --- |
| Procesi i konsultimit synon:   * [jepni informacionin këtu] * [Kur KD-ja dërgohet për konsultime publike, kolona për buxhet duhet të fshihet.] * [Kur KD-ja dërgohet për konsultime publike, titulli i kolonës 'Afati Indikativ' duhet të ndryshohet në 'Afati kohor'.] | | | | | | |
| Qëllimi kryesor | Grupi i synuar | Aktiviteti | Komunikimi/njoftimi | Afati indikativ | Buxheti i nevojshëm | Personi përgjegjës |
| Takim i hapur me të gjitha palët e interesuara | Të gjitha palët e interesuara | Takim publik | Përmes e-mailit dhe web-faqes së MMPHI | maj 2023 | n/a | Shiqeri Dermaku |
| Takim me institucionet e Kosovës | Komunat dhe Ministritë relevante | Konsultim me shkrim | Përmes e-mailit | maj 2023 | n/a | Shiqeri Dermaku |
| Konsultimi publik me shkrim | Të gjitha palët e interesuara | Publikimi i përmes portalit për konsultim publik | Përmes emailit dhe web-faqes së Ministrisë | qershor 2023 | n/a | Shiqeri Dermaku |

Kapitulli 6: Krahasimi i opsioneve

Siç u theksua në kapitullin 3, me këtë koncept dokument janë konsideruar tri opsione:

• Opsioni 1: të mos ndërmerret asgjë;

• Opsioni 2: të përmirësohet zbatimi i rregullave ekzistuese

• Opsioni 3: të hartohet ligj i ri për ujëra dhe ligj i ri për financimin e menaxhimit të resurseve ujore.

Krahasimi i këtyre tri opsioneve është bërë duke përdorur analizën shumë-kritershe (ASHK). Me këtë rast janë përdorur tri kritere: (i) kostot e zbatimit, (ii) efikasiteti në arritjen e objektivave, (iii) efektet mjedisore, ekonomike dhe sociale.

Kriteri i parë: Kostot e zbatimit

Përderisa me opsionin 1 nuk ka kosto shtesë nga këto aktuale, për opsionin 2 dhe opsionin 3 duhen kosto shtesë për a) trajtimin e ujërave të ndotura industriale si dhe monitorimin dhe raportimin e cilësisë së këtyre ujërave nga shkarkuesit, dhe b) shtimin dhe aftësimin e kapaciteteve zbatuese në institucionet përkatëse (ARPL, inspektorati mjedisor dhe shërbimi hidrometeorologjik).

Kriteri i dytë: Arritja e objektivave

Grupi punues vlerëson se arritja e tri objektivave të cilat janë përcaktuar me këtë koncept dokument, e që janë: 1) transpozimi i legjislacionit të BE-së nga fusha e ujërave në legjislacionin vendor; 2) korrigjimi i mangësive të ligjit aktual për ujëra me qëllim që të tejkalohen paqartësitë dhe problemet që ndikojnë negativisht në administrimin e qëndrueshëm të resurseve ujore; dhe 3) përkufizimi i qartë i kuadrit institucional për administrimin e resurseve ujore si dhe roleve dhe përgjegjësive të tyre, bëhet në mënyrë efektive vetëm përmes opsionit 3.

Kriteri i tretë: Efektet mjedisore, ekonomike dhe sociale

Me opsionin 1, praktikisht nuk ka asnjë efekt mjedisor, ekonomik e social. Me opsionin 2, mund të arrihen efekte të caktuara mjedisore, të cilat janë të limituara për shkak të paqartësive që ekzistojnë në legjislacionin aktual. Opsioni 3, vlerësohet se mundëson arritjen e efekteve mjedisore optimale përmes adoptimit të parimeve dhe praktikave që zbatohen në vendet e BE-së. Efektet ekonomike dhe sociale janë pothuajse të njëjta tek opsioni 2 dhe opsioni 3.

Duke pasur parasysh krahasimin e këtyre tri opsioneve, grupi punues vlerëson si opsion të preferuar opsionin 3 dhe e rekomandon për miratim në Qeveri.

|  |  |  |  |
| --- | --- | --- | --- |
| **Kriteret** | **Opsionet** | | |
|  | Opsioni 1:  Pa ndryshime | Opsioni 2:  Përmirësimi i zbatimit | Opsioni 3:  Legjislacioni i ri |
| Kosto e zbatimit | + | - | - |
| Arritja e objektivave | - - | + | + + |
| Efektet mjedisore, ekonomike dhe sociale | - - | + | + + |

Kapitulli 7: Konkluzionet dhe hapat e ardhshëm

Grupi punues ka vlerësuar se opsioni më i mirë (opsioni i preferuar) i cili rekomandohet të procedohet më tutje është opsioni i tretë, pra, hartimi i dy ligjeve të reja:

1. ligjit të ri për ujëra dhe
2. ligjit për financimin e menaxhimit të ujërave.

Ky opsion do t`i dërgohet Qeverisë për miratim.

Me hartimin dhe miratimin e këtyre dy ligjeve do të krijohet kuadri i duhur ligjor për menaxhimin e resurseve ujore si dhe financimin e menaxhimit të resurseve ujore mbi bazën e të cilit mund të planifikohen dhe zbatohen efektivisht aktivitetet dhe veprimet për menaxhim të qëndrueshëm të resurseve ujore. Për më tepër, përmes miratimit të këtyre dy ligjeve do të transpozohen në legjislacionin e vendit parimet dhe dispozitat e legjislacionit të BE (‘acquis’) nga fusha e ujërave që është në linjë aspiratat e Kosovës për integrim në BE dhe në këtë kontekst edhe për përafrimin e legjislacionit vendor me atë të BE-së.

Plani i zbatimit të opsionit të preferuar është paraqitur në formë tabelare në tabelën më poshtë.

*Table 8: Plani i zbatimit për opsionin e preferuar*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Qëllimi i Politikës** | Transpozimi i legjislacionit të BE-së nga fusha e ujërave | | | | | | | |
| **Objektivi strategjik** | Të krijohet korniza e duhur ligjore e cila mundëson (i) zhvillimin dhe shfrytëzimin e qëndrueshëm të resurseve ujore, të cilat janë të domosdoshme për shëndetin publik, mbrojtjen e mjedisit dhe zhvillimin ekonomik në Republikën e Kosovës. | | | | | | | |
|  | **Produktet, aktivitetet, viti dhe organizata/departamenti përgjegjës** | | | | | | | |
| **Objektivi specifik 1:**  **Korrigjimi i mangësive që ka ligji aktual për menaxhimin e resurseve ujore** | Produkti 1.1  *Ligji i ri për menaxhimin e resurseve ujore për t`i adresuar mangësitë rregullative.* |  | Viti 1 | Viti 2 | Viti 3 | Viti 4 | Viti 5 | Institucioni/depart. përgjegjës |
| Aktiviteti 1.1.1  Emërimi i zyrtarit përgjegjës për hartimin e projektligjit | x |  |  |  |  | MMPHI |
| Aktiviteti 1.1.2  Hartimi i projektligjit | x |  |  |  |  | MMPHI |
| Aktiviteti 1.1.3  Zhvillimi i konsultimit publik | x |  |  |  |  | MMPHI |
| Aktiviteti 1.1.4  Procedimi në Qeveri për miratim |  |  |  |  |  | MMPHI |
| **Objektivi specifik 2:**  **Përkufizimi i qartë i kuadrit institucional për administrimin dhe financimin e e resurseve ujore** | Produkti 2.1.  *Ligji për financimin e menaxhimit të ujërave* |  | Viti 1 | Viti 2 | Viti 3 | Viti 4 | Viti 5 | Institucioni/depart. përgjegjës |
| Aktiviteti 1.1.1  Emërimi i zyrtarit përgjegjës për hartimin e projektligjit | x |  |  |  |  | MMPHI |
| Aktiviteti 1.1.2  Hartimi i projektligjit | x |  |  |  |  | MMPHI |
| Aktiviteti 1.1.3  Zhvillimi i konsultimit publik | x |  |  |  |  | MMPHI |
| Aktiviteti 1.1.4  Procedimi në Qeveri për miratim |  | x |  |  |  |  |

Hartimi i këtyre dy projektligjeve dhe miratimi i tyre duhet të pasohet pastaj me zbatimin e tyre. Zbatimi i këtyre ligjeve kërkon që:

1. të rishikohen aktet nënligjore ekzistuese dhe të nxjerren aktet e reja që kërkohen për zbatimin e tyre,
2. të nxjerren udhëzues për zbatimin e aspekteve të caktuara të këtyre dy ligjeve dhe akteve nënligjore përkatëse me qëllim të lehtësimit të zbatimit të tij;
3. të përforcohen kapacitetet profesionale të institucioneve që kanë rol dhe përgjegjësi për zbatimin e politikave dhe legjislacionit në fushën e ujërave (para së gjithash, të agjencisë për menaxhimin e ujërave, inspektoratit mjedisor, dhe të shërbimit hidrometeorologjik që ka përgjegjësi për monitorimin e sasisë dhe cilësisë së ujëraveP;
4. të kompletohen dhe të përditësohen dokumentet planifikuese dhe rregulloret e kërkuara sipas këtyre dy ligjeve;
5. të monitorohet zbatimi i këtyre dy ligjeve përmes sistemit të monitorimit *ex-post* të ligjeve me qëllim të vlerësimit të arritjes së objektivave të synuara me këtë koncept dokument.

7.1 Monitorimi dhe vlerësimi

Qeveria e Republikës së Kosovës, me Vendimin e saj nr. 03/38, ka miratuar Udhërrëfyesin për vlerësimin ex-post të legjislacionit në Republikën e Kosovës, i cili shërben për të vendosur hapat që kërkohen të ndërmerren për të bërë vlerësimin ex-post.

Rrjedhimisht, monitorimi i zbatimit dhe vlerësimi i zbatimit të këtyre dy ligjeve të rekomanduara me këtë koncept dokument do të udhëhiqet nga MMPHI dhe do të bëhet sipas metodologjisë së vlerësimit ex-post të Qeverisë së Republikës së Kosovës.

**Shtojca 1: Forma e vlerësimit për ndikimin ekonomik**

|  |  |  |  |  |  |  |
| --- | --- | --- | --- | --- | --- | --- |
| **Kategoria e ndikimeve ekonomike** | **Ndikimi kryesor** | **A pritet të ndodhë ky ndikim?** | | **Numri i organizatave, kompanive dhe/ose individëve të prekur** | **Përfitimi i pritshëm ose kostoja e ndikimit** | **Niveli i preferuar i analizës** |
| **Po** | **Jo** | **I lartë/i ulët** | **I lartë/i ulët** |  |
| **Vendet e punës** | A do të rritet numri aktual i vendeve të punës? |  | x |  |  |  |
| A do të zvogëlohet numri aktual i vendeve të punës? |  | x |  |  |  |
| A do të ndikojë në nivelin e pagesës? |  | x |  |  |  |
| A do të ndikojë në lehtësimin e gjetjes së një vendi të punës? |  | x |  |  |  |
| **Bërja e biznesit** | A do të ndikojë në qasjen në financa për biznes? |  | x |  |  |  |
| A do të largohen nga tregu produkte të caktuara? |  | x |  |  |  |
| A do të lejohen në treg produkte të caktuara? |  | x |  |  |  |
| A do të detyrohen bizneset të mbyllen? |  | x |  |  |  |
| A do të krijohen biznese të reja? |  | x |  |  |  |
| **Ngarkesa administrative** | A do të detyrohen bizneset t’i përmbushin detyrimet e dhënies së informatave të reja? | x |  | U | U | U |
| A janë thjeshtuar detyrimet e dhënies së informatave për bizneset? | x |  | U | U | U |
| **Tregtia** | A pritet të ndryshojnë flukset aktuale të importit? |  | x |  |  |  |
| A pritet të ndryshojnë flukset aktuale të eksportit? |  | x |  |  |  |
| **Transporti** | A do të ketë efekt në mënyrën e transportit të pasagjerëve dhe/ose mallrave? |  | x |  |  |  |
| A do të ketë ndonjë ndryshim në kohën e nevojshme për të transportuar pasagjerë dhe/ose mallra? |  | x |  |  |  |
| **Investimet** | A pritet që kompanitë të investojnë në veprimtari të reja? |  | x |  |  |  |
| A pritet që kompanitë t'i anulojnë ose shtyjnë për më vonë investimet? |  | x |  |  |  |
| A do të rriten investimet nga diaspora? |  | x |  |  |  |
| A do të zvogëlohen investimet nga diaspora? |  | x |  |  |  |
| A do të rriten investimet e huaja direkte? |  | x |  |  |  |
| A do të zvogëlohen investimet e huaja direkte? |  | x |  |  |  |
| **Konkurrueshmëria** | A do të rritet çmimi i biznesit të produkteve, siç është energjia elektrike? |  | x |  |  |  |
| A do të ulet çmimi i inputeve të bizneseve, siç është energjia elektrike? |  | x |  |  |  |
| A ka gjasa që të promovohen inovacioni dhe hulumtimi? |  | x |  |  |  |
| A ka gjasa që inovacioni dhe hulumtimi të pengohen? |  | x |  |  |  |
| **Ndikimi në NVM** | A janë kompanitë e prekura kryesisht NVM? |  | x |  |  |  |
| **Çmimet dhe konkurrenca** | A do të rritet numri i mallrave dhe shërbimeve në dispozicion për biznesin apo konsumatorët? |  | x |  |  |  |
| A do të zvogëlohet numri i mallrave dhe shërbimeve në dispozicion për biznesin apo konsumatorët? |  | x |  |  |  |
| A do të rriten çmimet e mallrave dhe shërbimeve ekzistuese? |  | x |  |  |  |
| A do të ulen çmimet e mallrave dhe shërbimeve ekzistuese? |  | x |  |  |  |
| **Ndikimet ekonomike rajonale** | A do të ndikohet ndonjë sektor i veçantë i biznesit? |  | x |  |  |  |
| A është ky sektor i koncentruar në një rajon të caktuar? |  | x |  |  |  |
| **Zhvillimi i përgjithshëm ekonomik** | A do të ndikohet rritja e ardhshme ekonomike? |  | x |  |  |  |
| A mund të ketë ndonjë efekt në normën e inflacionit? |  | x |  |  |  |

**Shtojca 2: Forma e vlerësimit për ndikimet shoqërore**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Kategoria e ndikimeve ekonomike** | **Ndikimi kryesor** | **A pritet të ndodhë ky ndikim?** | | **Numri i organizatave, kompanive dhe/ose individëve të prekur** | | **Përfitimi i pritshëm ose kostoja e ndikimit** | | **Niveli i preferuar i analizës** | |
| **Po** | **Jo** | | **I lartë/i ulët** | | **I lartë/i ulët** | |  | |
| **Vendet e punës** | A do të rritet numri aktual i vendeve të punës? |  | x | |  | |  | |  | |
| A do të zvogëlohet numri aktual i vendeve të punës? |  | x | |  | |  | |  | |
| A ndikohen vendet e punës në një sektor të caktuar të biznesit? |  | x | |  | |  | |  | |
| A do të ketë ndonjë ndikim në nivelin e pagesës? |  | x | |  | |  | |  | |
| A do të ketë ndikim në lehtësimin e gjetjes së një vendi të punës? |  | x | |  | |  | |  | |
| **Ndikimet shoqërore rajonale** | A janë ndikimet shoqërore të përqendruara në një rajon apo qytete të veçanta? |  | x | |  | |  | |  | |
| **Kushtet e punës** | A ndikohen të drejtat e punëtorëve? |  | x | |  | |  | |  | |
| A parashihen apo shfuqizohen standardet për punën në kushte të rrezikshme? |  | x | |  | |  | |  | |
| A do të ketë ndikim mbi mënyrën e zhvillimit të dialogut social ndërmjet punonjësve dhe punëdhënësve? |  | x | |  | |  | |  | |
| **Përfshirja sociale** | A do të ketë ndikim mbi varfërinë? |  | x | |  | |  | |  | |
| A ndikohet qasja në skemat e mbrojtjes sociale? |  | x | |  | |  | |  | |
| A do të ndryshojë çmimi i mallrave dhe shërbimeve themelore? |  | x | |  | |  | |  | |
| A do të ketë ndikim në financimin apo organizimin e skemave të mbrojtjes sociale? |  | x | |  | |  | |  | |
| **Arsimi** | A do të ketë ndikim në arsimin fillor? |  | x | |  | |  | |  | |
| A do të ketë ndikim në arsimin e mesëm? |  | x | |  | |  | |  | |
| A do të ketë ndikim në arsimin e lartë? |  | x | |  | |  | |  | |
| A do të ketë ndikim në aftësimin profesional? |  | x | |  | |  | |  | |
| A do të ketë ndikim në arsimimin e punëtorëve dhe të mësuarit gjatë gjithë jetës? |  | x | |  | |  | |  | |
| A do të ketë ndikim në organizimin apo strukturën e sistemit arsimor? |  | x | |  | |  | |  | |
| A do të ketë ndikim në lirinë akademike dhe vetëqeverisjen? |  | x | |  | |  | |  | |
| **Kultura** | A ndikon opsioni në diversitetin kulturor? |  | x | |  | |  | |  | |
| A ndikon opsioni në financimin e organizatave kulturore? |  | x | |  | |  | |  | |
| A ndikon opsioni në mundësitë për personat që të përfitojnë nga aktivitetet kulturore ose të marrin pjesë në to? |  | x | |  | |  | |  | |
| A ndikon opsioni në ruajtjen e trashëgimisë kulturore? |  | x | |  | |  | |  | |
| **Qeverisja** | A ndikon opsioni në aftësitë e qytetarëve të marrin pjesë në procesin demokratik? |  | x | |  | |  | |  | |
| A trajtohet çdo person në mënyrë të barabartë? | x |  | | L | | U | | U | |
| A do të informohet më mirë publiku në lidhje me çështje të caktuara? | x |  | | L | | U | | U | |
| A ndikon opsioni në mënyrën se si funksionojnë partitë politike? |  | x | |  | |  | |  | |
| A do të ketë ndonjë ndikim në shoqërinë civile? |  | x | |  | |  | |  | |
| **Shëndeti dhe siguria publike** | A do të ketë ndonjë ndikim në jetën e njerëzve, siç është jetëgjatësia apo shkalla e vdekshmërisë? | x |  | | L | | L | | U | |
| A do të ketë ndikim në cilësinë e ushqimit? | x |  | | L | | L | | U | |
| A do të rritet apo zvogëlohet rreziku shëndetësor për shkak të substancave të dëmshme? | x |  | | U | | L | | U | |
| A do të ketë efekte shëndetësore për shkak të ndryshimeve në nivelet e zhurmës apo cilësinë e ajrit, ujit dhe/ose tokës? | x |  | | L | | L | | U | |
| A do të ketë efekte shëndetësore për shkak të ndryshimeve në përdorimin e energjisë? |  | x | |  | |  | |  | |
| A do të ketë efekte shëndetësore për shkak të ndryshimeve në deponimin e mbeturinave? | x |  | | L | | L | | U | |
| A do të ketë ndikim në mënyrën e jetesës së njerëzve, siç janë nivelet e interesimit për sport, ndryshimet në ushqyeshmëri, ose ndryshimet në përdorimin e duhanit ose alkoolit? |  | x | |  | |  | |  | |
| A ka grupe të veçanta që përballen me rreziqe shumë më të larta se të tjerat (të përcaktuar sipas faktorëve, të tillë si mosha, gjinia, aftësia e kufizuar, grup shoqëror apo rajoni)? |  | x | |  | |  | |  | |
| **Krimi dhe siguria** | A ndikohen gjasat që të kapen kriminelët? |  | x | |  | |  | |  | |
| A ndikohet fitimi i mundshëm nga krimi? |  | x | |  | |  | |  | |
| A ndikon në nivelet e korrupsionit? |  | x | |  | |  | |  | |
| A ndikohet kapaciteti i zbatimit të ligjit? | x |  | | L | | L | | U | |

**Shtojca 3: Forma e vlerësimit për ndikimet mjedisore**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Kategoria e ndikimeve mjedisore** | | **Ndikimi kryesor** | | **A pritet të ndodhë ky ndikim?** | | | | **Numri i organizatave, kompanive dhe/ose individëve të prekur** | | **Përfitimi i pritshëm ose kostoja e ndikimit** | | **Niveli i preferuar i analizës** |
| **Po** | **Jo** | | | **I lartë/i ulët** | | **I lartë/i ulët** | |  |
| **Klima dhe mjedisi i qëndrueshëm** | | A do të ketë ndikim në emetimin e gazrave serë (dioksid karboni, metani etj.)? | | x |  | | | U | | U | | U |
| A do të ndikohet konsumi i karburanteve? | | x |  | | | U | | U | | U |
| A do të ndryshojë shumëllojshmëria e burimeve që përdoren për prodhimin e energjisë? | |  | x | | |  | |  | |  |
| A do të ketë ndonjë ndryshim në çmim për produktet miqësore ndaj mjedisit? | |  | x | | |  | |  | |  |
| A do të bëhen më pak ndotëse disa aktivitete të caktuara? | | x |  | | | L | | L | | U |
| **Cilësia e ajrit** | | A do të ketë ndikim në emetimin e ndotësve të ajrit? | |  | x | | |  | |  | |  |
| **Cilësia e ujit** | | A ndikon opsioni në cilësinë e ujërave të ëmbla? | | x |  | | | L | | L | | U |
| A ndikon opsioni në cilësinë e ujërave nëntokësore? | | x |  | | | L | | L | | U |
| A ndikon opsioni në burimet e ujit të pijshëm? | | x |  | | | L | | L | | U |
| **Cilësia e tokës dhe shfrytëzimi i tokës** | | A do të ketë ndikim në cilësinë e tokës (në lidhje me acidifikimin, ndotjen, përdorimin e pesticideve apo herbicideve)? | | x |  | | | L | | L | | U |
| A do të ketë ndikim në erozionin e tokës? | | x |  | | | L | | L | | U |
| A do të humbet tokë (përmes ndërtimit, etj.)? | |  | x | | |  | |  | |  |
| A do të fitohet tokë (përmes dekontaminimit, etj.)? | |  | x | | |  | |  | |  |
| A do të ketë ndonjë ndryshim në shfrytëzimin e tokës (p.sh. nga shfrytëzimi pyjor në shfrytëzim bujqësor apo urban)? | |  | x | | |  | |  | |  |
| **Mbeturinat dhe riciklimi** | | A do të ndryshojë sasia e mbeturinave të gjeneruara? | x | |  | | | U | | U | U |
| A do të ndryshojnë mënyrat në të cilat trajtohen mbeturinat? | x | |  | | | U | | U | U |
| A do të ketë ndikim në mundësitë për riciklimin e mbeturinave? |  | | x | | |  | |  |  |
| **Përdorimi i burimeve** | | A ndikon opsioni në përdorimin e burimeve të ripërtëritshme (rezervave të peshkut, hidrocentraleve, energjisë diellore etj.)? | x | |  | | | L | | U | U |
| A ndikon opsioni në përdorimin e burimeve, të cilat nuk janë të ripërtëritshme (ujërat nëntokësore, mineralet, qymyri etj.)? | x | |  | | | U | | U | U |
| **Shkalla e rreziqeve mjedisore** | | A do të ketë ndonjë efekt në gjasat për rreziqe, të tilla, si zjarret, shpërthimet apo aksidentet? |  | | | x | |  | |  |  |
| A do të ndikojë në gatishmërinë në rast të fatkeqësive natyrore? | x | | |  | | U | | L | U |
| A ndikohet mbrojtja e shoqërisë nga fatkeqësitë natyrore? | x | | |  | | U | | U | U |
| **Biodiversiteti, flora dhe fauna** | | A do të ketë ndikim në speciet e mbrojtura apo të rrezikuara apo në zonat ku ato jetojnë? | x | | |  | | L | | L | U |
| A do të preket madhësia apo lidhjet midis zonave të natyrës? | x | | |  | | L | | L | U |
| A do të ketë ndonjë efekt në numrin e specieve në një zonë të caktuar? | x | | |  | | U | | U | U |
| **Mirëqenia e kafshëve** | | A do të ndikohet trajtimi i kafshëve? |  | | | x | |  | |  |  |
| A do të ndikohet shëndeti i kafshëve? | x | | |  | | L | | L | U |
| A do të ndikohet cilësia dhe siguria e ushqimit të kafshëve? | x | | |  | | U | | U | U |

**Shtojca 4: Forma e vlerësimit për ndikimin e të drejtave themelore**

|  |  |  |  |  |  |  |
| --- | --- | --- | --- | --- | --- | --- |
| **Kategoria e ndikimit në të drejtat themelore** | **Ndikimi kryesor** | **A pritet të ndodhë ky ndikim?** | | **Numri i organizatave, kompanive dhe/ose individëve të prekur** | **Përfitimi i pritshëm ose kostoja e ndikimit** | **Niveli i preferuar i analizës** |
| **Po** | **Jo** | **I lartë/i ulët** | **I lartë/i ulët** |  |
| **Dinjiteti** | A ndikon opsioni në dinjitetin e njerëzve, në të drejtën e tyre për jetë apo në integritetin e një personi? | x |  | L | L | U |
| **Liria** | A ndikon opsioni në të drejtën e lirisë së individëve? |  | x |  |  |  |
| A ndikon opsioni në të drejtën e një personi për privatësi? |  | x |  |  |  |
| A ndikon opsioni në të drejtën për t’u martuar apo krijuar familje? |  | x |  |  |  |
| A ndikon opsioni në mbrojtjen ligjore, ekonomike ose shoqërore të individëve apo familjes? |  | x |  |  |  |
| A ndikon opsioni në lirinë e mendimit, ndërgjegjes apo fesë? |  | x |  |  |  |
| A ndikon opsioni në lirinë e shprehjes? |  | x |  |  |  |
| A ndikon opsioni në lirinë e tubimit ose asociimit? |  | x |  |  |  |
| **Të dhënat personale** | A përfshin opsioni përpunimin e të dhënave personale? |  | x |  |  |  |
| A janë të drejtat e individit për qasje, korrigjim dhe kundërshtim të garantuara? | x |  |  |  |  |
| A është e qartë dhe e mbrojtur mirë mënyra në të cilën përpunohen të dhënat personale? |  | x |  |  |  |
| **Azili** | A ndikon ky opsioni në të drejtën për azil? |  | x |  |  |  |
| **Të drejtat pronësore** | A do të ndikohen të drejtat e pronësisë? |  | x |  |  |  |
| A ndikon opsioni në lirinë për të bërë biznes? |  | x |  |  |  |
| **Trajtimi i barabartë** | A e mbron opsioni parimin e barazisë para ligjit? | x |  |  |  |  |
| A ka gjasa që grupe të caktuara do të dëmtohen në mënyrë direkte apo indirekte nga diskriminimi (p.sh. ndonjë diskriminim në bazë gjinore, racore, ngjyre, etnie, opinioni politik ose tjetër, moshe ose orientimi seksual)? |  | x |  |  |  |
| A ndikon opsioni në të drejtat e personave me aftësi të kufizuara? |  | x |  |  |  |
| **Të drejtat e fëmijëve** | A ndikon opsioni në të drejtat e fëmijëve? |  | x | U | U | U |
| **Administrimi i mirë** | A do të bëhen procedurat administrative më të komplikuara? |  | x |  |  |  |
| A ndikohet mënyra në të cilën administrata merr vendime (transparenca, afati procedural, e drejta për qasje në një dosje, etj.)? |  | x | U | U | U |
| Për të drejtën penale dhe ndëshkimet e parashikuara: a ndikohen të drejtat e të paditurit? |  | x |  |  |  |
| A ndikohet qasja në drejtësi? |  | x |  |  |  |

1. Raporti i Zyrës Kombëtare e Auditimit (2022); Raporti i Avokatit të Popullit (2021); Raporti i Grupit Punues të MMPHI (2021); Raporti i Grupi për Studime Politike dhe Ligjore (2021); Raporti i INDEP (2019) ; Raporti i KOSID (2020) ; Raporti i Institutit “Musine Kokalari” (2021); [↑](#footnote-ref-1)
2. Neni 170 i Ligjit për Ujëra i Kroacisë, paragrafi (1), pika 2 - <https://zakon.hr/z/124/Zakon-o-vodama> [↑](#footnote-ref-2)
3. Neni 110, paragrafi 3 i Ligjit për Ujëra të BeH - <https://fuzip.gov.ba/dokumenti/zakon-o-vodama-sl-novine-fbih-br-70-06-2/> [↑](#footnote-ref-3)
4. Neni 122, paragrafi 1 i Ligjit për Ujëra i Malit të Zi - <https://www.paragraf.me/propisi-crnegore/zakon-o-vodama.html> [↑](#footnote-ref-4)
5. Neni 124 i Ligjit për Ujëra të Serbisë - <https://www.paragraf.rs/propisi/zakon_o_vodama.html> [↑](#footnote-ref-5)
6. Ndër shumë raporte që kanë konstatuar mangësitë e Ligjit për Ujërat e Kosovës, në Shtojcën 3 të këtij raporti është dhënë një analizë e shkurtër e këtij ligji e hartuar nga Sekretariati i Këshillit Ndërministror ku janë identifikuar disa prej mangësive përmbajtësore të tij dhe është elaboruar nevoja për harmonizimin e tij me legjislacionin e BE-së, specifikisht me Direktivën Kornizë të Ujërave Nr. 2000/60/EC dhe direktivat tjera që rregullojnë menaxhimin e resurseve ujore. [↑](#footnote-ref-6)
7. *Rregullore (Qrk) - Nr. 02/2021 për Fushat e Përgjegjësisë Administrative të Zyrës së Kryeministrit dhe Ministrive*, Shtojca 1, pika 10. [↑](#footnote-ref-7)
8. Programi i Qeverisë së Republikës së Kosovës 2021-2025 [↑](#footnote-ref-8)
9. *Raporti për Vlerësimin e Zbatimit të Ligjit për Ujërat e Kosovës*, Këshilli Ndërministror për Ujëra, shkurt 2019. [↑](#footnote-ref-9)